Trnava bojuje s časom, majitelia prosia fanúšikov o trpezlivosť

Klub predstavil ekonomické a športové ciele.

TRNAVA. Fortunaligový futbalový klub FC Spartak Trnava v medzisezónnom období zmenil majiteľa. Stopercentným vlastníkom akcií sa stala rodina Drobných, ktorá ich získala od doterajšieho dlhoročného "magnáta" Vladimíra Poóra. K podpísaniu transakčných dokumentov prišlo 14. júna, po rýchlom zoznámení sa s bazálnym fungovaním klubu predstúpili funkcionári na čele s riaditeľom a zástupcom majiteľov Milanom Cuninkom pred novinárov, aby predstavili ekonomické i športové ciele Spartaka. "Mojou úlohou je zabezpečenie plynulého chodu klubu, najmä čo sa týka ekonomickej stránky. Som akousi predĺženou rukou majiteľov. Klub sme prebrali pred necelými dvoma týždňami, preto v tejto súvislosti chcem poprosiť ľudí a fanúšikov, aby boli trpezliví. Pracujeme na tom, aby sme vytvorili kvalitný manažérsky tím a poskladali silné mužstvo. O chvíľu nás čaká Superpohár so Slaviou Praha, potom Európska liga a hneď nato sa začína Fortuna liga. Pracujeme všetci naplno v časovej tiesni. Spartak je pojem, nechceme sklamať ľudí. Majitelia do toho išli, hoci to nebude jednoduchá cesta," povedal Cuninka na stredajšej tlačovej konferencii. Ambíciou nového manažmentu je vytvoriť zdravý tím, ktorý by nadviazal na úspechy z uplynulých mesiacov. Dlhodobá filozofia klubu sa opiera o zapracovanie čo najväčšieho počtu mladých, talentovaných hráčov do A-mužstva, s čím súvisí podpora mládeže v úzkej spolupráci s mestom. Z hľadiska krátkodobej stratégie je najmä v tomto období nutné oprieť sa aj o legionárov, v Spartaku si však dávajú pozor na to, aby nekupovali "mačku vo vreci" a zahraničné posily mali určitú kvalitu. Obranná formácia je na 90 percent vyriešená, klub ešte pracuje na posilnení útoku. V sezóne 2019/2020 bude Spartak pracovať s rozpočtom približne dva milióny eur. Novým športovým riaditeľom sa stal Andrej Kostolanský, ktorý v nedávnej minulosti pôsobil v Spartaku ako tréner brankárov a potom sa pohyboval v arabskom svete. Marián Černý zostal pracovať v Trnave už ako generálny manažér, veľké zmeny sa však udiali a stále prebiehajú v kabíne, ktorej po Michalovi Ščasnom šéfuje Portugalčan Ricardo Cheu. Prišiel zo Senice a začína si budovať mužstvo, ktoré okrem domácej scény a obhajoby titulu v Slovnaft Cupe čaká už o dva týždne úvodný duel 1. predkola Európskej ligy UEFA 2019/2020 na ihrisku FK Radnik Bijeljina z Bosny a Hercegoviny (11. júla), odveta je na programe o týždeň na Štadióne Antona Malatinského. "Trnava je jeden z najväčších klubov na Slovensku. Má najlepších fanúšikov v lige, ktorí dokážu vytvoriť domáce prostredie doma i na ihriskách súperov. Zažil som to na vlastnej koži počas môjho pôsobenia v Senici. Som rád, že môžem byť súčasťou rodiny Spartaka. Chceme hráčom vštepiť víťaznú mentalitu, aby predvádzali atraktívny futbal a do každého zápasu išli s víťaznými ambíciami a pocitom zodpovednosti voči fanúšikov," vyhlásil Cheu. Poórovo meno sa so Spartakom spájalo dlhých 25 rokov, najväčšie úspechy však dosiahol klub až v závere jeho "vládnutia". V sezóne 2017/2018 sa dočkal vytúženého majstrovského titulu, na ktorý čakal od roku 1973. Spartak sa v minulej sezóne premiérovo predstavil v Lige majstrov, v 3. predkole vypadol s Crvenou Zvezdou Belehrad, ale po prekonaní Olimpije Ľubľana sa dokázal dostať do skupinovej fázy Európskej ligy a v nej ziskom siedmich bodov vytvoril nové slovenské maximum.


OSN: Klimatická dohoda z Paríža katastrofe nezabráni

Planéta sa nebezpečne oteplí aj ak krajiny dodržia nový plán znižovania emisií, tvrdí nová správa emisného programu OSN.

BRATISLAVA. V decembri minulého roka sa svetoví lídri v Paríži dohodli na spoločnom pláne, ako zastaviť otepľovanie planéty. Dohoda vstúpila do platnosti v piatok, no ani tieto sľuby a snahy jednotlivých krajín nezabránia otepleniu nad bezpečné hodnoty. Vyplýva to zo správy Emissions Gap Programu Spojených národov pre životné prostredie (UNEP). Ani podmienky Parížskej dohody podľa novej analýzy nezabránia nárastu globálnych teplôt nad kritickú hodnotu dvoch stupňov Celzia oproti predindustriálnym hodnotám. Správa predpokladá, že pri súčasnom vývoji pravdepodobne dosiahneme oteplenie o 2,9 až 3,4 stupne Celzia do konca storočia. Platí to aj v prípade, že všetky krajiny splnia záväzky klimatickej dohody. Aby sme nepresiahli kritickú hranicu oteplenia o dva stupne, mali by krajiny udržať množstvo emisií oxidu uhličitého pod úrovňou 42 gigaton ročne. Súčasné odhady naznačujú, že už v roku 2030 budeme ročne do ovzdušia vylučovať 54 až 56 gigaton oxidu uhličitého. Riaditeľ UNEPu Erik Solheim síce podľa denníku The Guardian tvrdí, že je svet na dobrej ceste, no musíme sa viac snažiť, aby sa zabránilo katastrofickým dopadom klimatických zmien. Riešením by podľa správy UNEP malo byť zníženie emisií skleníkových plynov o štvrtinu v porovnaní s aktuálnymi cieľmi do roku 2030. Svetoví lídri môžu o ambicióznejších plánoch diskutovať už budúci týždeň na klimatickej konferencii v Maroku.


Ak chce byť Fico transparentný, mal by odvolať Kaliňáka, hovorí Sulík

Strana SaS si myslí, že premiér má dvojaký meter pri ministroch Smeru a SNS.

BRATISLAVA. Predseda vlády SR Robert Fico (Smer) má dvojaký meter pri ministroch Smeru a ministroch SNS. Na štvrtkovej tlačovej konferencii to vyhlásil líder opozičnej SaS Richard Sulík s tým, že ak chce byť premiér transparentný, mal by okamžite odvolať aj ministra vnútra Roberta Kaliňáka (Smer). Šéf SaS zdôraznil, že Fico nastolil dvojaký meter svojím rozhodnutím vyzvať šéfa rezortu školstva Petra Plavčana (nominant SNS) na odstúpenie. "Celé leto sme upozorňovali na kauzy Kaliňáka. Fico pri Plavčanovi hovoril o obavách verejnosti, o tom, že sa nesmie hazardovať s dôveryhodnosťou občanov, aj o tom, že pri ministrovi školstva sú tiene podozrenia. V poriadku. Ale dôrazne ho vyzývame, aby odvolal aj Kaliňáka, lebo v jeho prípade sú tieto dôvody naplnené. Robert Kaliňák je vyšetrovaný pre majetkové podvody. Aký väčší tieň podozrenia by tu mal byť?" pýtal sa Sulík. Podľa jeho slov sa v zákulisí koalície hrá špinavá hra, ktorej obeťami budú občania očakávajúci, že za svoje dane dostanú kvalitné vzdelanie pre svoje deti. "Doplatia však na chaos a kšefty, ktoré sa odohrali na ministerstve školstva za posledné mesiace. Preto vítame odstúpenie Plavčana a chceme veriť, že nový minister bude viesť rezort lepšie," povedal. Sulík tvrdí, že koalícii neostáva nič iné, len tvrdiť, že voči nej neexistuje alternatíva. Inak by museli priznať zlyhanie a to, že im ide len a len o kšefty. Táto vláda nemá alternatívu, pokiaľ ide o rozkrádanie," myslí si. SaS má pripravený koncept pre oblasť školstva a na jeseň predstaví komplexnú reformu tak, aby školstvo bolo efektívne a kvalitné. Tímlíder SaS pre túto oblasť Branislav Gröhling je presvedčený, že nový šéf rezortu by mal na zvýšenie kvality vzdelávania uskutočniť päť krokov. Ide o efektívne fungujúci rezort, slobodu výberu učebníc, atraktívne platy učiteľov, prepojenie škôl s praxou a sledovanie uplatniteľnosti absolventov. SaS tiež hovorí o riešení na vypovedanie zmlúv a odstúpení riaditeľa Výskumnej agentúry.


Sneženie v Chicagu spôsobilo dve hromadné havárie, zrazilo sa 34 áut

Hromadné havárie sa stali v rýchlych pruhoch diaľnice v časti Chicaga nazvanej North Side.

CHICAGO. Sneženie v Chicagu zapríčinilo v pondelok večer dve reťazové havárie na diaľnici, pri ktorých do seba narazilo celkovo 34 áut. Informovala o tom v utorok polícia amerického štátu Illinois. Hovorca štátnej polície uviedol, že na chicagskej diaľnici s názvom Kennedy Expressway utrpelo v pondelok neskoro večer ľahšie zranenia sedem ľudí. Obe hromadné havárie sa stali v rýchlych pruhoch diaľnice v časti Chicaga nazvanej North Side. Polícia informovala, že obe hromadné havárie sa stali v tej istej oblasti a rýchle jazdné pruhy boli uzatvorené dlhé hodiny. Zvyšné pruhy diaľnice ostali otvorené. Ďalšie podrobnosti nie sú známe, illinoiská polícia haváriu vyšetruje. Meteorologická služba vydala pre Chicago výstrahu pred hustým snežením v dôsledku tzv. jazerného efektu a jej platnosť vyprší dnes popoludní.


Severokórejský orchester v Pjongčangu vystupoval, Juhokórejčania protestovali

Demonštranti žiadali, aby koncert zrušili, pretože ho vnímajú ako propagáciu Kim Čong-una a ideológie jeho krajiny.

KANGUNG. V predvečer začínajúcich zimných olympijských hier v Južnej Kórei vystupoval severokórejský orchester a juhokórejskí aktivisti protestovali. Ako vo štvrtok informovala agentúra AFP, zatiaľ čo na severokórejský orchester čakal dlhý rad návštevníkov, ulicami prímorského mesta Kangung, ďalšieho dejiska olympijských hier, pochodoval protestujúci dav. Koncert severokórejského orchestra sa konal deň pred otváracím ceremoniálom ZOH v Pjongčangu, na ktorom športovci z Južnej a Severnej Kórey budú pochodovať pod jednotnou bielo-modrou vlajkou. Demonštranti žiadali, aby orchestrálny koncert zrušili, pretože ho vnímajú ako propagáciu severokórejského vodcu Kim Čong-una a ideológie tejto krajiny. Podľa AFP jedna z protestujúcich, ktorá mala okolo ramien obmotanú obrovskú juhokórejskú vlajku, povedala: "Neviete, čo je v stávke? Je to naša olympiáda a my nemôžeme mávať vlastnou vlajkou." Demonštranti tvrdia, že Severnej Kórei, ktorá potvrdila svoju účasť na ZOH len minulý mesiac, dovolili zmocniť sa Juhokórejských olympijských hier.


Na Kostarike zadržali muža,  pred koncertom Ariany Grande sa vyhrážal útokom

SAN JOSÉ. Kostarické orgány zadržali 22-ročného muža pochádzajúceho z Kolumbie v súvislosti s vyhrážkami, ktoré boli namierené proti nadchádzajúcemu koncertu americkej speváčky Ariany Grande v Kostarike. Tamojší denník La Nación o tom v nedeľu informoval s odvolaním sa na vyhlásenie polície. Nemenovaného mladíka podľa týchto údajov zadržali v oblasti Tibás blízko hlavného mesta San José po tom, ako sa uvedené vyhrážky objavili na internetovej stránke usporiadateľa koncertu. Predstaviteľ polície Walter Espinoza uviedol, že išlo o správy v arabčine, z ktorých vyplývalo, že počas tohto podujatia "by mohla nastať riziková situácia alebo útok". Výhražné správy boli odoslané z mobilných telefónov, ktoré sa našli v dome podozrivého. Koncert Ariany Grande v anglickom Manchestri sa stal 22. mája terčom samovražedného bombového útoku, ktorý si vyžiadal 22 obetí na životoch a desiatky zranených. Speváčka následne prerušila svoje turné.


Američana odsúdili na vyše osem rokov za pašovanie liekov

John Lee of Walnut musí za ujmu na zdraví zaplatiť vyše pol milióna dolárov.

LOS ANGELES. Muža, ktorý do Spojených štátov prepašoval z Číny lieky na erektilnú dysfunkciu v hodnote 11 miliónov dolárov, odsúdili na viac než osem rokov väzenia. Osobám, ktoré v dôsledku ich užívania utrpeli ujmu na zdraví, musí zaplatiť sumu 550.000 dolárov. Informovala o tom v utorok agentúra AP. Prokarutúra uviedla, že 41-ročný John Lee of Walnut pochádzajúci z amerického štátu Kalifornia do USA v rokoch 2011-2017 nelegálne dovážal vo forme prášku Tadalafil - účinnú látkou lieku Cialis, ktorý sa predáva na predpis na poruchy erekcie. Odsúdený muž vyrobil päť miliónov piluliek, v ktorých sa našlo až 14-násobne vyššie množstvo Tadalafilu než obsahuje liečivo Cialis. Američan lieky predával na čiernom trhu pod klamlivým označením, že ide o bylinné prípravky. V dôsledku ich užívania malo zdravotné problémy niekoľko ľudí. John Lee of Walnut svoju vinu priznal vo februári. K spoluvine sa priznali aj ďalšie osoby a firmy.


Rodičia by mali počítať so zvýšenými výdavkami aj na jeseň

BRATISLAVA. Blíži sa koniec prázdnin a pre rodičov sa tak končí obdobie, keď pre deti museli zabezpečovať program na dva mesiace. Letné mesiace sú často finančne náročné. Peniaze ľudia míňali na dovolenkách, na rôzne aktivity pre deti, prípadne pri rekonštrukciách nehnuteľností. Od septembra ich čaká ďalšia finančná záťaž spojená s nástupom detí do škôl. Celkové výdavky sa počas letných prázdnin môžu vyšplhať do vysokých čiastok. Aj koniec letných mesiacov býva finančne náročný, kedže deti potrebujú nemálo vecí do školy. Pokiaľ ide dieťa do prvej triedy a rodičia nedostali vopred zoznam vecí, je dobré radšej počkať s nákupom, až kým sa nedozvedia, čo konkrétna škola bude požadovať. Školská taška býva jednou z najdrahších položiek. Na trhu je veľké množstvo školských tašiek, ale nie všetky sú kvalitné. Niektoré lacnejšie nevydržia ani rok, alebo nie sú vhodné z hľadiska anatómie. Do tašky sa oplatí investovať, pretože väčšinou vydrží 2-3 roky. Po tejto dobe tak či tak väčšina detí bude chcieť vymeniť motív na taške. Kvalitatívne vyhovujúcu aktovku je možné zaobstarať od sumy 40 eur. Investícia do aktovky je len začiatkom, pretože zoznam vecí, ktoré potrebuje prváčik pri nástupe do školy, je dlhý, od peračníka, pier, ceruziek, farbičiek až po zošity a podobne. "Celková čiastka sa môže vyšplhať aj na 200 eur, pri najkvalitnejších variantoch vecí aj oveľa vyššie. Je to situácia, o ktorej viete, že príde. Je lepšie sa na ňu pripraviť. Našetriť si, požiadať rodinu o vhodné darčeky pre predškolákov alebo hľadať lacnejšie možnosti nákupu," radí Miroslav Zborovský, ombudsman klientov spoločnosti Home Credit. Možnosťou je poobzerať sa po bazároch vrátane rôznych skupín na sociálnych sieťach alebo sa opýtať v okolí kamarátov, často sa niekto vecí zbavuje veľmi lacno alebo aj zadarmo. Mnoho ľudí nemá čas riešiť, čo s použitými vecami, z ktorých deti odrástli, pritom sú často ako nové. Ak žiadna z alternatívnych možností nepomôže, ostáva možnosť riešiť situáciu pôžičkou. Treba dať ale pozor pri výbere poskytovateľa. "Chápeme, že mnoho rodín túto situáciu nezvláda a sme vždy pripravení im vyjsť v ústrety. Vždy je ale dobré najprv skúsiť alternatívne riešenia. Najmä matky samoživiteľky sa často vďaka neuváženým pôžičkám stanú ohrozenou skupinou, náchylnou jednoducho urobiť pri výbere chybu," hovorí Zborovský. Podľa neho výdavky na školákov s vekom detí stúpajú. Až po nástupe prváka do školy rodičia zistia, že ďalšie výdavky prídu s príspevkami do rôznych fondov, na desiate, obedy, ďalšie pomôcky, školské výlety a mimoškolské aktivity. Finančne náročnými bývajú predovšetkým najrôznejšie krúžky či tréningy pre deti mimo školy, ktorú navštevujú. V prípade starších detí k tomuto všetkému ešte treba počítať s nejakým vreckovým, ale aj investíciami do vyhovujúceho mobilu, tabletu alebo laptopu.


Znalcov i tlmočníkov čakajú zmeny, ministerstvo pripravuje novelu

BRATISLAVA. Na znalcov, tlmočníkov a prekladateľov čakajú zmeny. Rezort spravodlivosti predložil do pripomienkového konania novelu zákona, ktorá im má pomôcť pri výkone ich činnosti, ale zároveň zvyšuje verejnú kontrolu v konaniach pri vyvodzovaní zodpovednosti voči nim. Uvádza sa v tlačovej správe ministerstva spravodlivosti. Pre súdy, orgány činné v trestnom konaní alebo ďalšie orgány verejnej moci, ktoré využívajú služby znalcov, tlmočníkov, či prekladateľov, novela zavádza novú informačnú povinnosť. V prípade podozrenia, že znalec, tlmočník alebo prekladateľ bezdôvodne odmietol vykonať činnosť, spôsobil prieťahy alebo odborne pochybil, budú povinné o tom informovať ministerstvo spravodlivosti. Zavedenie takejto povinnosti môže prispieť k tomu, aby rezort získavali potrebné informácie o pochybeniach znalcov, tlmočníkov či prekladateľov a mohol tak okamžite konať. Rozhodnutia ministerstva o potrestaní znalca, tlmočníka, či prekladateľa, ako aj informácie o uložení sankcie budú zverejňované na webe ministerstva. Novela zavádza možnosť prerušenia výkonu činnosti na vlastnú žiadosť znalca, tlmočníka alebo prekladateľa. Požiadať o prerušenie výkonu činnosti bude možné najviac trikrát, maximálna dĺžka jedného prerušenia bude predstavovať dva roky. V návrhu sa precizuje aj úpravu vzdelania, ako podmienky na zápis do zoznamu znalcov. V zákone ministerstvo presne určuje, čo možno považovať za vzdelanie potrebné na výkon znaleckej činnosti. Potrebným vzdelaním bude po novom iba vysokoškolské vzdelanie II. stupňa, ak je ho možné v danom odbore dosiahnuť. Prípadne najvyššie vzdelanie, ktoré je možné získať v danom odbore. V návrhu zákona ministerstvo reagujeme aj na podnety od znalcov, tlmočníkov a prekladateľov, ktorí vykonávajú činnosť na základe ustanovenia súdom. Poukazujú na to, že znalečné alebo tlmočné je im uhrádzané so značným časovým odstupom niekoľkých mesiacov, často až rokov. Ministerstvo spravodlivosti preto navrhuje 30-dňovú lehotu na úhradu zloženého preddavku za znalečné a tlmočné na účet znalca či tlmočníka. Ďalšou novinkou je, že znalci budú môcť použiť informácie získané pri svojej činnosti na vedecké, výskumné alebo vzdelávacie účely. Pre takéto prípady rezort navrhuje zrušenie povinnosti zachovávať mlčanlivosť, čo môže pomôcť ďalšiemu rozvoju a vzdelávaniu znalcov. V návrhu je upresnené aj to, čo všetko má obsahovať a ako má vyzerať znalecký posudok, či preklad, aby už viac nedochádzalo k rôznym interpretáciám.Pripomienkovať predložený návrh je možné do 4. októbra. Samotné zmeny by po schválení mohli byť účinné od 1. marca 2018.


Šéf obávanej frakcie Talibanu zahynul pri leteckom útoku v Afganistane

K útoku došlo provincii Paktijá pri hraniciach s Pakistanom, zahynulo pri ňom aj najmenej deväť Chorásáního spolubojovníkov.

ISLAMABAD. Šéf najobávanejšej frakcie pakistanského Talibanu zahynul pri útoku amerického bezpilotného lietadla na východe Afganistanu. Oznámila to v piatok agentúra DPA s odvolaním sa na nemenované zdroje z pakistanských tajných služieb a armády. V dôsledku pondelňajšieho náletu prišiel o život Umar Chálid Chorásání, šéf teroristickej skupiny Džamáatul Ahrár (Zhromaždenie slobodných), ktorá sa odštiepila z pakistanskej odnože militantného hnutia Taliban. K útoku došlo provincii Paktijá pri hraniciach s Pakistanom; zahynulo pri ňom aj najmenej deväť Chorásáního spolubojovníkov. On sám - podľa citovaných zdrojov - utrpel pri nálete vážne zranenia, ktorým na druhý deň podľahol. Hovorca skupiny v noci na piatok oznámil, že už bol zvolený Chorásáního nástupca. Novým vodcom sa podľa neho stal Asad Afrídí, príslušník kmeňa z pakistanskej pohraničnej oblasti Chajbar Paštúnchvá. Skupina Džamáatul Ahrár má na svedomí viacero krvavých teroristických útokov, ku ktorým došlo v Pakistane v posledných rokoch. V marci 2016 napríklad podnikla samovražedný bombový útok na kresťanov oslavujúcich Veľkú noc v meste Láhaur. Tento atentát si vyžiadal najmenej 75 mŕtvych a vyše 340 zranených. Chorásání a jeho bojovníci sa presunuli do susedného Afganistanu po tom, ako pakistanská armáda spustila rozsiahlu ofenzívu v bašte jeho skupiny, na pakistanskom kmeňovom území Móhmand.


Trump sa v Londýne necíti vítaný, v meste sa vznáša jeho karikatúra

Starosta Londýna Sadiq Khan dal povolenie demonštrantom, aby vypustili balón s podobizňou Trumpa.

LONDÝN. Americký prezident Donald Trump, ktorý vo štvrtok pricestoval na svoju prvú oficiálnu návštevu Veľkej Británie, sa v Londýne necíti vítaný a viní z toho starostu mesta Sadiqa Khana. Vyjadril sa tak v rozhovore pre denník The Sun s tým, že mu povedali o obrovskom balóne, ktorý v piatok vypustili nad Parliament Square počas protestu proti jeho návšteve. Šesťmetrový balón predstavuje Trumpa ako ako rozčúlené, panovačné dieťa s mobilným telefónom v ruke. "Myslím, že keď vypúšťajú balóny, aby som sa cítil nevítaný, nemám dôvod byť v Londýne," povedal s tým, že práve to je jeden z dôvodov, prečo v hlavnom meste strávi tak málo času. Z atmosféry a tiež teroristických útokov v meste pritom viní Khana, ktorý je moslim a otvorene kritizuje jeho antimoslimskú politiku v Spojených štátoch. Práve starosta, ktorý podľa Trumpa nerobí dobrú prácu v boji proti teroristom, dal protestujúcim povolenie na použitie balóna. Khan pritom vo štvrtok demonštrantov vyzval na pokojné protesty. "Môj odkaz pre tých, ktorí plánujú prísť na protesty v Londýne, je, že musia byť pokojné a v pozitívnom duchu. Tým, ktorí majú v úmysle spôsobiť problémy alebo porušiť zákon, odkazujem: nie ste vítaní," cituje z Khanovho vyhlásenia agentúra Reuters. Khan je členom britskej opozičnej Labouristickej strany a v minulosti sa dostal s Trumpom do konfliktu. Khan dodal, že protesty proti Trumpovi nie sú protiamerické, odzrkadľujú však odpor Londýnčanov voči "politike strachu a zúfalstva". Trumpov rozhovor pre The Sun vyvolal pobúrenie už vo štvrtok poznámkami na adresu britskej premiérky Theresy Mayovej, ktorá podľa neho zničila to, čo mohla krajina získať brexitom a jej "slabý" návrh dohody s Európskou úniou zrejme zlikviduje akúkoľvek možnosť budúcej dohody s USA. "Ak uzavrú takúto dohodu, budeme miesto Veľkej Británie rokovať s Európskou úniou, takže to zrejme tú dohodu zničí," vyjadril sa Trump, ktorý zároveň prirovnal svoje zvolenie do úradu k britskému referendu o brexite a poznamenal, že dohoda, na ktorej pracuje Mayová, sa líši od toho, za čo hlasovali ľudia. Tvrdí tiež, že sa jej pokúšal radiť, no ona to ignorovala. Na druhej strane pritom skonštatoval, že "výborným" premiérom by bol bývalý britský minister zahraničných vecí Boris Johnson, ktorého rezignácia ho vraj veľmi zarmútila, no dúfa, že sa raz vráti do vlády. Johnson je podľa Trumpa veľmi talentovaný, má to, čo potrebuje mať premiér a veľmi dobre reprezentuje krajinu. Keď sa ho však priamo spýtali, či si myslí, že by Johnson raz mohol nahradiť Mayovú, odmietol sa vyjadriť a povedal, že ich nechce proti sebe stavať. Hovorkyňa Bieleho domu Sarah Huckabeeová Sandersová neskôr ubezpečila, že prezident má britskú premiérku rád a veľmi ju rešpektuje. Novinám vraj povedal, že Mayová je "veľmi dobrý človek" a "nikdy o nej nepovedal nič zlé". V piatok by sa mal Trump stretnúť na čaji s kráľovnou Alžbetou II. Zo stretnutia s panovníčkou podľa vlastných slov nie je nervózny a teší sa naň. Kráľovná je podľa neho úžasná žena, veľmi dobre reprezentuje svoju krajinu a jedným z dôvodov, prečo ju obdivuje, je vraj skutočnosť, že za celé roky "nikdy naozaj neurobila chybu". Trump s manželkou Melaniou by sa mali s kráľovnou stretnúť na Windsorskom hrade. Trump má v piatook na programe aj stretnutie s britskou premiérkou a následne strávi víkend v jednom zo svojich súkromných golfových komplexov v Škótsku. V súvislosti s jeho návštevou sa v Británii očakávajú rozsiahle protesty.


Filipínski militanti popravili vietnamských námorníkov

Zo šiestich zajatcov prežili štyria, jeden už dávnejšie utiekol.

MANILA. Militanti z teroristickej skupiny Džamáa abú Sajjáf zavraždili dvoch zo šiestich vietnamských námorníkov, ktorých uniesli pred ôsmimi mesiacmi na juhu Filipín. Informovala o tom v stredu agentúra DPA s odvolaním sa na vyhlásenie filipínskej armády. Armádna hovorkyňa Jo-Ann Petinglayová uviedla, že bezhlavé telá oboch mužov boli nájdené v meste Sumisip v ostrovnej provincii Basilan vzdialenej približne 900 kilometrov južne od filipínskej metropoly Manila. Podľa guvernéra Basilanu Jima Salimana telá našli miestni obyvatelia pohodené pri lesnej ceste a prikryté listami banánovníka. Filipínske úrady obete identifikovali ako dvoch zo šiestich členov posádky vietnamskej nákladnej lode Royal 16, ktorých militanti uniesli vlani v novembri. Jedného z unesených námorníkov sa v júni podarilo zachrániť, zatiaľ čo ďalší traja sú medzi najmenej 22 rukojemníkmi, ktorých džihádisti v Basilane a na neďalekom ostrove Jolo stále zadržiavajú. Jeden z vodcov skupiny Džamáa abú Sajjáf Isnilon Hapilon údajne stojí na čele skupiny militantov, ktorá už viac ako mesiac vzdoruje náporu vládnych síl v juhofilipínskom meste Marawi.


Pobrežie austrálskeho Queenslandu zasiahol mohutný cyklón Debbie

Podmienky v postihnutej oblasti sa rýchlo zhoršujú.

SYDNEY. Pobrežie austrálskeho štátu Queensland zasiahol v utorok mohutný cyklón Debbie, ktorý so sebou priniesol vietor s rýchlosťou do 263 kilometrov za hodinu. Vietor zničil množstvo domov a spôsobil výpadky elektrickej energie. Prírodný živel si vyžiadal evakuáciu viac než 25-tisíc obyvateľov, informuje spravodajská stanica BBC. Na pevnine v Queenslande a  okolí mesta Airlie Beach živel prerušil telefónne spojenie, lejaky zaplavili ulice a vietor rozbíjal okná, vyvracal stromy a poškodil strechy domov. Asi 50-tisíc domácností zostalo podľa agentúry AP kvôli cyklónu bez elektriny. Takmer 400 škôl a škôlok ostalo zatvorených, uzavreli aj letisko Townsville a prístavy Abbot Point, Mackay a Hay Point kvôli vysokým vlnám. „Cyklón je veľmi hlučný... znie to ako by na streche vášho domu pristálo jumbo,“ popísal živel jeden z miestnych obyvateľov. Debbie oproti očakávaniu postupuje na juhozápade veľmi pomaly, čo znamená, že lejaky a vietor potrvajú v oblasti najmenej ešte 24 hodín. „Potrvá to dlho, minimálne do večera, než vietor začne konečne slabnúť,“ uviedla premiérka štátu Queensland Annastacia Palaszczuková. „Podmienky sa rýchlo zhoršili. Buďte opatrní a ostane doma do stredy“, vyhlásil v parlamente austrálsky premiér Malcolm Turnbull. Predpokladá sa, že Debbie bude najničivejším cyklónom v Queenslande od roku 2011. Federálna vláda už v dôsledku situácie aktivovala pohotovostný plán, oznámil v utorok v Canberre premiér Turnbull. Podľa miestnej polície sa vážne zranil jeden muž v meste Proserpine, keď na neho spadla stena. Previezli ho do nemocnice, o jeho stave zatiaľ nie sú ďalšie informácie. Polícia pripísala cyklónu aj dopravnú nehodu rovnako v meste Proserpine, pri ktorej v pondelok zomrela 31-ročná turistka. Príčinou mohlo byť podľa polície zhoršené počasie pred blížiacim sa cyklónom. Očakáva sa, že cyklón spôsobí i vážne škody farmárom. V oblasti sa pestuje najmä ovocie a zelenina, vrátane rajčín, papriky a manga.


Bývalý cyklista napísal knihu. Doping bol všade, tvrdí

Thomas Dekker detaile opisuje roky strávené v tíme Rabobank.

AMSTERDAM. Bývalý holandský cyklista Thomas Dekker vydal knihu, v ktorej detailne opisuje roky strávené v profesionálnom zoskupení Rabobank. Doping bol podľa neho každodennou súčasťou tímového života. "Doping bol všade, v našom tíme i v ostatných tímoch. Kortizón, krvné konzervy, EPO - keď ste neustále obklopení absurditou, zdá sa vám to normálne," napísal Dekker o svojom pôsobení v Rabobanku. S aktívnou kariérou skončil vlani a teraz sa rozhodol vyjsť s pravdou von. Spolu s novinárom Thijsom Zonneveldom vydali knihu "Thomas Dekker - môj boj". Podľa jeho slov dostávali jazdci od tímových lekárov každé ráno po šiestej injekcie s vodou, ktorými znížili objem červených krviniek v tele a užívanie nepovolenej látky EPO sa tak dalo zistiť oveľa ťažšie. "Každý deň sme dostávali steroidný hormón kortizón. Nevedel som prečo, ale v pretekoch sme zvládli vyššie zaťaženie. Mali sme na to lekárske výnimky," tvrdí Dekker, ktorý v roku 2010 musel pauzovať pre dopingový prehrešok. Dekker popísal aj okolnosti Tour de France v roku 2007, kde jeho spolubývajúci krajan Michael Boogerd dostal až osemkrát injekciu s EPO. Pred štartom Tour prišli do Londýna už o týždeň skôr a údajne sa často nudili. Na izbu si tak spolu s Boogerdom zavolali dve východoeurópske prostitútky. Skúsenejší Boogerd vtedy dvadsaťdvaročnému Dekkerovi vysvetľoval, že látka Dynepo EPO sa prakticky nedá v tele zistiť. Práve Tour v roku 2007 sa pre Rabobank skončila škandálom, keď tím v priebehu pretekov suspendoval svojho v žltom tričku jazdiaceho lídra Michaela Rasmussena pre údajné opakované porušenie dopingových pravidiel.


Na malé majstrovstvá sveta WTA pôjde i Kvitová či Vinciová

Na turnaj pôjdu aj dve hráčky, ktoré sa nekvalifikujú na MS WTA do Singapuru.

ČU-CHAJ. Česká tenistka Petra Kvitová, Talianka Roberta Vinciová a Ukrajinka Elina Svitolinová sú prvými troma oficiálne kvalifikovanými aktérkami tzv. malých MS pod názvom WTA Elite Trophy 1. - 6. novembra v čínskom Ču-chaji. Informáciu priniesla internetová stránka Tenisovej asociácie žien. Neskôr pribudnú dve z trojice Johanna Kontová (V. Brit.), Carla Suárezová-Navarrová (Šp.), Svetlana Kuznecovová (Rus.) - jedna z nich si napokon zahrá na hlavnom koncosezónnom šampionáte WTA Finals 23. - 30. októbra v Singapure. Voľnú kartu na Ču-chaj dávnejšie dostala domáca Šuaj Čang. Na postupových pozíciách v bodovaní Road zatiaľ figurujú Američanka Venus Williamsová, Dánka Caroline Wozniacka, Švajčiarka Timea Bacsinszká, Ruska Jelena Vesninová, Austrálčanka Samantha Stosurová a Češka Barbora Strýcová. Tucet aktérok rozdelia do štyroch základných skupín po troch, prvé v tabuľke postúpia do semifinále. Vo štvorhre sa predstaví šesť párov a víťazky dvoch trojčlenných skupín odohrajú finále deblovej sekcie.


Ministerstvo vnútra obnoví vyplácanie výsluhových dôchodkov hasičom

Rozhodovacia prax v tejto veci nie je jednotná, posudzovať ju bude Najvyšší súd.

BRATISLAVA. Ministerstvo vnútra SR po rokovaniach so Sociálnou poisťovňou rozhodlo, že obnoví vyplácanie výsluhových dôchodkov hasičom, ktorí ukončili služobný pomer v priebehu rokov 2008 až 2010. Ako ďalej agentúru SITA informovala Silvia Keratová z tlačového odboru kancelárie ministra vnútra, hasičom, ktorí v tomto období ukončili služobný pomer, sa vyplácal výsluhový dôchodok, pokiaľ nepožiadali o priznanie starobného alebo predčasného starobného dôchodku. "Vtedy im nárok na výsluhový dôchodok zanikol. Tejto dotknutej skupine popri starobnom alebo predčasnom starobnom dôchodku vznikal nárok na príplatok za štátnu službu k dôchodku. Vychádzajúc z platného zákona, poberanie oboch dávok bolo neoprávnené, ministerstvo im v januári tohto roku vyplácanie výsluhových dôchodkov pozastavilo," uviedla Keratová. Sociálna poisťovňa, s ktorou ministerstvo naďalej rokuje, požiadala podľa Keratovej Najvyšší súd SR o zjednocujúce stanovisko v danej veci, keďže rozhodovacia prax v tejto veci nie je jednotná. "Na základe tohto stanoviska budeme ďalej postupovať. Do konečného vyriešenia situácie bude týmto hasičom doplatený výsluhový dôchodok aj za uplynulé tri mesiace," dodala Keratová. Opozičný poslanec Gábor Grendel (OĽaNO-NOVA) ešte začiatkom februára na tlačovej besede poukázal na prípad 67-ročného dôchodcu Pavla Žatka, ktorý podľa neho po 42 odpracovaných rokoch poberá dôchodok 172 eur. Dodal, že pre zložky ministerstva vnútra odpracoval ako policajt a hasič 26 rokov a mimo rezortu ďalších šestnásť rokov, keď riadne odvádzal dane aj odvody. Grendel podotkol, že za 26 rokov odslúžených v zložkách ministerstva vnútra mu bol priznaný výsluhový dôchodok 500 eur a neskôr za šestnásť rokov odpracovaných mimo rezortu 172 eur, čo je spolu 672 eur. Výsluhový dôchodok 500 eur od ministerstva vnútra poberal od júla 2008 a od apríla 2013 k nemu pribudol starobný dôchodok 172 eur, ktorý vyplácala Sociálna poisťovňa. „V novembri minulého roka dostal Pavol Žatko list z ministerstva vnútra s oznamom, že začína voči nemu správne konanie vo veci odňatia výsluhového dôchodku a zastavuje jeho vyplácanie k prvému januáru 2018,“ povedal vo februári Grendel. Ako ďalej uviedol, podľa názoru rezortu vnútra hasičovi, ktorý v období 2008 – 2010 odišiel do výsluhového dôchodku a neskôr požiadal o starobný dôchodok, zaniká nárok na výsluhový dôchodok, a to odo dňa priznania starobného dôchodku. Táto situácia sa podľa Grendela týka približne 70 vyslúžilých hasičov. Ministerstvo vnútra v reakcii na tvrdenia poslanca zdôraznilo, že je potrebné, aby dotknuté osoby požiadali sociálnu poisťovňu o výmeru starobného dôchodku a bude im vyrátaná spätne aj alikvotná čiastka za odslúžené roky v hasičskom zbore. "Z našej strany je posudzovaný každý prípad individuálne, tieto konania naďalej trvajú," uviedla hovorkyňa ministerstva Andrea Dobiášová. Zároveň zdôraznila, že prechodnými ustanoveniami sa rezort snaží systém nastaviť čo najspravodlivejšie, pretože pri každej zmene zákonov, ktoré upravujú sociálne zabezpečenie, sa objaví skupina prijímateľov, ktorí sa do istej miery môžu považovať za znevýhodnených. Ani hasiči, ktorí ukončili služobný pomer pred 1. januárom 2008, nemali podľa ministerstva nárok na výsluhový dôchodok, keďže do roku 2008 odvádzali odvody do Sociálnej poisťovne a od januára 2008 prešli na špeciálny systém ako policajti, čiže nemohli poberať súbežne starobný dôchodok aj výsluhový dôchodok. Sociálne zabezpečenie hasičov je od roku 2008 riešené v nezmenenej podobe, čiže hasiči, ktorí skončili služobný pomer v období od 1. januára 2008 do 31. decembra 2010 (prechodné obdobie, keď si bolo možné vybrať spôsob vyplatenia dôchodku, pozn. SITA), vedeli o takto nastavenom systéme, a to, že sa im vypláca výsluhový dôchodok do času, pokiaľ nepožiadajú o priznanie starobného alebo predčasného starobného dôchodku. V prípade, že oň požiadali, vtedy im podľa ministerstva nárok na výsluhový dôchodok zanikol. Spomenutej dotknutej skupine popri starobnom alebo predčasnom starobnom dôchodku podľa ministerstva vzniká nárok na príplatok za štátnu službu k dôchodku. Situácia tak podľa ministerstva odzrkadľuje slobodné právo voľby, či chce byť bývalý príslušník záchranných zložiek poberateľom výsluhového dôchodku alebo starobného dôchodku spolu s príplatkom k dôchodku. Grendel však na ďalšej tlačovej besede v marci skonštatoval, že Sociálna poisťovňa zatiaľ vo veci nekonala.


Súkromní majitelia gréckych vládnych dlhopisov neuspeli na Všeobecnom súde EÚ

Žiadali o kompenzáciu zo strany Európskej centrálnej banky.

LUXEMBURG. Súkromní majitelia gréckych vládnych dlhopisov, ktorí utrpeli straty počas kulminácie dlhovej krízy krajiny, neuspeli na Všeobecnom súde Európskej únie so žiadosťou o kompenzáciu zo strany Európskej centrálnej banky. Grécko, ktoré bolo v roku 2012 na pokraji bankrotu, zrealizovalo najväčšiu reštrukturalizáciu dlhov v histórii. Záväzky Atén voči súkromným veriteľom, ktorí s tým väčšinou súhlasili, sa pritom znížili o 105 miliárd eur. Časť súkromných veriteľov sa však obrátila na súd. Všeobecný súd Európskej únie ale dospel k záveru, že síce boli porušené majetkové práva týchto investorov, ale nie "neprimerane a netolerovateľne". Súd vo štvrtok uviedol, že reštrukturalizácia dlhov bola vo verejnom záujme. Súd zároveň konštatoval, že nie sú dôkazy o tom, že by sa Európska centrálna banka, ktorá bola pri reštrukturalizácii poradcom Grécka, dopustila "dostatočne vážneho porušenia" legislatívy Európskej únie.


Opitý stevard českej firmy zdržal odlet z Korfu o päť hodín

Členovia personálu mali problém oznámiť, odkiaľ vlastne do Brna poletia.

BRNO. Nepríjemné prekvapenie zažili cestujúci, ktorí mali cestovať v noci na utorok s najväčšou českou leteckou spoločnosťou Travel Service z gréckeho ostrova Korfu do moravskej metropoly Brno. Opitosť stevarda totiž spôsobila päťhodinový odklad letu. Informovali o tom Česká televízia (ČT) a spravodajský portál Novinky.cz. Cestujúci pre ČT uviedli, že dvaja členovia palubného personálu mali problém oznámiť, odkiaľ vlastne do Brna poletia. Namiesto Korfu spomínali bulharský Burgas a grécky Heraklion (na ostrove Kréta). Situácia vyvrcholila tým, že očividne podnapitý stevard sa na 20 minút zavrel k pilotom do kabíny. "My sme nevedeli, čo sa deje," povedala jedna z cestujúcich. Hovorkyňa spoločnosti Vladimíra Dufková potvrdila iba to, že v krvi vedúceho kabíny bol skutočne zistený alkohol. Toto "fatálne zlyhanie" viedlo k okamžitému prepusteniu muža zo zamestnania. Spoločnosť má v pláne podať na uvedeného bývalého zamestnanca trestné oznámenie. Lietadlo odletelo z Korfu do Brna v utorok ráno.


Exxon Mobil uvažuje o odchode z britských ložísk v Severnom mori

Americký koncern medzičasom ponúkol na predaj svoje aktíva v nórskych vodách.

LONDÝN. Americký ropný koncern Exxon Mobil zvažuje, že po vyše 50 rokoch ukončí svoje aktivity v britskej oblasti Severného mora. V nasledujúcich rokoch sa spoločnosť chce viac zameriavať na produkciu z bridlicových ložísk v USA a na nové projekty. Ako pre agentúru Reuters uviedli zdroje oboznámené so situáciou, energetický koncern rokoval v ostatných týždňoch s viacerými prevádzkovateľmi ložísk v Severnom mori, aby posúdil záujem o niektoré, prípadne všetky svoje aktíva v oblasti. Podľa zdrojov by predaj aktív mohol Exxonu priniesť do 2 miliárd USD (1,79 miliardy eur). V prípade, že Exxon Mobil sa z britskej oblasti Severného mora stiahne, bude to pre firmu znamenať výrazný ústup z európskeho trhu. Exxon Mobil totiž už medzičasom ponúkol na predaj svoje aktíva v nórskych vodách. Zároveň sa pripojí k svojim rivalom Chevron a ConocoPhillips, ktoré pred časom veľkú časť svojich aktív v Severnom mori predali.


Nezamestnanosť láme ďalší rekord, len 6,42 percenta Slovákov je bez práce

Najviac ľudí bez práce je v okrese Rimavská Sobota, najmenej v okrese Piešťany.

BRATISLAVA. Miera evidovanej nezamestnanosti na Slovensku v septembri 2017 dosiahla hodnotu 6,42 percenta. Medzimesačne sa znížila o 0,12 percentuálneho bodu (p. b.), medziročne klesla o 3 p.b. Informoval o tom na piatkovej tlačovej konferencii generálny riaditeľ Ústredia práce, sociálnych vecí a rodiny (ÚPSVR) Marián Valentovič, za účasti ministra práce Jána Richtera (Smer). Už v auguste klesla miera nezamestnanosti na nové minimum od roku 1993. Vtedy bolo na Slovensku nezamestnaných len 6,54 percenta ľudí. Nezamestnanosť podľa analytika UniCredit Bank Czech Republic and Slovakia Ľubomíra Koršňáka v poslednom období klesá najmä pod vplyvom cyklického oživenia ekonomiky. Aktuálny ekonomický rast je pritom relatívne náročný na pracovnú silu, keď na rozdiel od minulosti (minulej dekády) už neťaží z masívnych investícií do modernizácie ekonomiky, ktoré zvyšovali produktivitu práce a znižovali tak nároky na novú pracovnú silu. "Štatistiky voľných pracovných miest a zamestnávania cudzincov pritom naznačujú, že pokles nezamestnanosti mohol byť ešte výraznejší, avšak obmedzujúcim faktorom je nevhodná (najmä regionálna) štruktúra uchádzačov o prácu, ktorú zvýrazňuje nízka mobilita časti nezamestnaných," podčiarkol. Najvyššiu mieru evidovanej nezamestnanosti zaznamenali úrady práce v okrese Rimavská Sobota (20,28 percenta). Najnižšiu mieru nezamestnanosti (2,39 percenta) dosiahol okres Piešťany. Ku koncu septembra bol na úradoch práce aktuálny stav 74.942 voľných pracovných miest. V medzimesačnom porovnaní to predstavovalo nárast o 5838 miest. Najviac ich bolo v Bratislavskom kraji, a to 16.703 (podiel 22,3 percenta), najmenej 4489 v Košickom kraji (podiel 6,0 percent). Z hľadiska štruktúry bolo podľa Valentoviča najviac voľných pracovných miest v profesiách operátori a montéri strojov a zariadení (27.613 miest), ďalej kvalifikovaní pracovníci a remeselníci (14.796 miest) a v kategórii pomocní a nekvalifikovaní pracovníci (12.828 miest). "Rastúca ekonomika by mala byť schopná generovať nové pracovné miesta aj v nasledujúcich mesiacoch a tlačiť tak nezamestnanosť na nové historické minimá. Stále pritom platí, že vo väčšine regiónov Slovenska (najmä v západnej časti) v súčasnosti nebráni výraznejšiemu poklesu nezamestnanosti nedostatok nových pracovných miest, ale nevhodná štruktúra uchádzačov o prácu," dodal Koršňák. V septembri 2017 sa podľa Valentoviča zaznamenal pokles miery evidovanej nezamestnanosti vo všetkých krajoch, okrem Žilinského kraja. Najvýraznejší pokles, o 0,26 p. b., sa dosiahol v Banskobystrickom kraji, v Žilinskom kraji sa zaznamenal nárast o 0,01 p.b. Z regionálneho pohľadu podľa Valentoviča zaevidoval v septembri najvyššiu mieru evidovanej nezamestnanosti Košický kraj (10,48 percenta). Úroveň nad slovenský priemer (6,42 percenta) dosiahol ešte Banskobystrický kraj s 9,17 percenta a Prešovský kraj s 10,32 percenta. Na okresnej úrovni v septembri 2017 v 61 okresoch klesla miera evidovanej nezamestnanosti, v 17 okresoch miera nezamestnanosti vzrástla a v jednom okrese sa nezmenila. Z pohľadu znevýhodnených uchádzačov o zamestnanie Valentovič konštatoval, že podľa očakávania, medzimesačný nárast v kategóriách mladých ľudí, hlavne absolventov, zaznamenali nárast o 3117 osôb. Z pohľadu mladých uchádzačov o zamestnanie do 29 rokov bol nárast o 1675 osôb. "Vo všetkých ostatných kategóriách, ako sú napríklad uchádzači o zamestnanie nad 50 rokov, sme zaznamenali medzimesačný pokles o 1496 osôb. Rovnako pri kategórii dlhodobo nezamestnaných uchádzačov o zamestnanie nad 12 mesiacov sa zaznamenal medzimesačný pokles o 2793 osôb," spresnil Valentovič. "Podobne ako na jar pri registrácií absolventov vysokých škôl, tak aj v prípade stredoškolákov sa ich počet mieriaci na úrady práce v porovnaní s predchádzajúcimi rokmi znížil. Potvrdzuje sa tak, že silný trh práce dokáže pomerne rýchlo absorbovať aj podstatnú časť čerstvých absolventov škôl," upozornil Koršňák, ktorý podotkol, že aj tí absolventi, ktorí sa na úradoch práce predsa len registrujú, zvyčajne ostávajú v evidencii podstatne kratšie Stav disponibilných uchádzačov o zamestnanie v septembri tohto roku podľa Valentoviča predstavoval 175.021 osôb. Medzimesačne klesol o 3232 osôb, medziročne sa znížil o 80.898 osôb. Miera nezamestnanosti vypočítaná z celkového počtu uchádzačov o zamestnanie v septembri 2017 dosiahla 7,59 percenta. Medzimesačne klesla o 0,11 p. b. a medziročne o 3,24 p. b. Stav celkového počtu uchádzačov o zamestnanie dosiahol v septembri tohto roku 206.887 osôb, medzimesačne klesol o 3031 osôb a medziročne sa znížil o 87.208 osôb.


Na severovýchode Maďarska padali krúpy veľkosti vajíčka

Najsilnejšie búrky zaznamenali v oblasti pohoria Bukové vrchy.

BUDAPEŠŤ. Silné búrky vykazujúce črty tzv. supercely zasiahli v utorok niekoľko obcí na severovýchode Maďarska, kde padali krúpy veľkosti až vajíčka, informoval v stredu spravodajský server 24.hu. Najsilnejšie búrky zaznamenali v oblasti pohoria Bukové vrchy (Bükk), ktoré potom pri pohybe smerom na severovýchod posilnili na supercely. Supercela je priestorovo obmedzený komplex búrok, ktorého časť rotuje okolo svojej vertikálnej osi a produkuje väčšie množstvo krúp. Tie potom v menšom ohraničenom priestore spadnú, vysvetľujú meteorológovia. V Boršodsko-abovsko-zemplínskej župe spôsobili tieto búrky pustošenie v obciach Gesztely, Méra, Felsőzsolca, Onga, Felsőkelecsény Sajószentpéter, Tornanádaska a Hernádkak. Na fotografiách zverejnených na meteorologickom serveri Időkép.hu sa objavili fotografie krúp veľkostí okolo piatich centimetrov, ale aj fotografie poškodených okien a roliet.


Prognostici mierne zvýšili prepovede vývoja inflácie aj rastu ekonomiky v eurozóne

FRANKFURT NAD MOHANOM. Profesionálni prognostici očakávajú, že tempo rastu spotrebiteľských cien v eurozóne sa bude zvyšovať rýchlejšie, než sa predpokladalo, ukázal prieskum Európskej centrálnej banky (ECB). Prognostici zvýšili predpoveď priemernej inflácie v tomto roku na 1,6 % z 1,4 %. Pre rok 2018 ponechali prognózu na úrovni 1,5 % a pre rok 2019 ich zvýšili na 1,7 % z 1,6 %. Dlhodobé inflačné očakávania zostali na úrovni 1,8 %. Takzvaná jadrová inflácia, do ktorej sa nezapočítavajú kolísavé ceny potravín a energií, by mala tento rok dosiahnuť 1,1 %, 1,3 % v roku 2018 a 1,5 % v roku 2019. Do roku 2021 by sa mala zrýchliť na 1,7 %. Prognostici tiež zvýšili konjunkturálne vyhliadky pre eurozónu. Aktuálne počítajú v tomto roku s nárastom hrubého domáceho produktu (HDP) regiónu o 1,7 %, v roku 2018 o 1,6 % a v roku 2019 o 1,5 %. Pôvodne očakávali v každom roku zvýšenie o 1,5 %. Dlhodobá prognóza zostala na úrovni 1,6 %. Predpovede týkajúce sa nezamestnanosti počítajú s pokračovaním jej poklesu. Tento rok sa podľa aktuálnej prognózy jej miera zníži na 9,4 %, na budúci rok na 9,1 % a v roku 2019 na 8,7 %. Dlhodobá predpoveď klesla na 8,4 % z 8,5 %.


Naozaj poznáte svoje telo? (kvíz)

Dokonalý mechanizmus v ktorom prebiehajú stovky komplexných procesov, väčšina z nich nezávisle od našej vôle. Poznáte svoje telo? Alebo inak – pamätáte si ešte čosi zo stredoškolskej biológie? Otestujte svoje znalosti o ľudskom organizme v našom kvíze. Telo novorodenca tvorí tristo až tristopäťdesiat kostí, ktoré sa časom zrastajú. V tele dospelého človeka, ktoré nevykazuje žiadnu anomáliu, sa nachádza dvestošesť kostí.


Obvinených zo skupiny sátorovcov nechal súd vo väzení

Sátorovci pôsobili minimálne od roku 1999 do roku 2010 najmä v Dunajskej Strede.

BANSKÁ BYSTRICA. Senát na pracovisku Špecializovaného trestného súdu (ŠTS) v Banskej Bystrici v trestnej veci skupiny podsvetia z Dunajskej Stredy Zsolta N. a spoločníkov rozhodol ponechať vo väzbe šesticu obvinených aj po podaní obžaloby. Súd v prípade skupiny zvanej „sátorovci“ neprijal peňažnú záruku a nenahradil väzbu dohľadom probačného a mediačného úradníka. Rozhodnutie nie je právoplatné. Pre agentúru SITA to v piatok uviedla hovorkyňa súdu Katarína Kudjáková. Neverejné zasadnutie senátu sa uskutočnilo v Ústave na výkon väzby v Banskej Bystrici vo štvrtok 25. januára popoludní. Súd rozhodoval o väzbe po tom, ako prokurátor Úradu špeciálnej prokuratúry (ÚŠP) podal 12. januára obžalobu na 14 členov zločineckej skupiny zvanej „sátorovci“, z nich je šesť stíhaných väzobne. Žaluje ich za zločin založenia, zosnovania a podporovania zločineckej skupiny, za obzvlášť závažný zločin úkladnej vraždy, vraždy, zločin krivého obvinenia a iné trestné činy, spolu trinásť skutkov. Zavraždili deväť osôb a podieľali sa aj na nelegálnej výrobe cigariet v Orechovej Potôni. Ich výrobou v roku 2007 skrátili daň o takmer 18 miliónov vtedajších slovenských korún. „Sátorovci“ pôsobili minimálne od roku 1999 do roku 2010 najmä v Dunajskej Strede, ale aj v okrese Galanta a Komárno a na iných miestach Slovenska a Maďarska. Medzi obžalovanými je bývalý vysokopostavený funkcionár Policajného zboru Boris D. ktorý poskytoval informácie tejto zločineckej skupine. Vyšetrovací spis má 72 zväzkov, viac ako 20-tisíc strán. Termín hlavného pojednávania zatiaľ nie je známy. Možno predpokladať, že tak ako proces so skupinou "sýkorovcov" pod vedením Róberta Lališa zvaného Kýbel, sa aj pojednávanie v prípade "sátorovcov" uskutoční v banskobystrickom Ústave na výkon väzby.


Za dva roky prišlo do Česka nelegálne 3929 migrantov

O udelenie medzinárodnej ochrany v EÚ požiadalo v ČR 141 osôb, najviac bolo Ukrajincov, nasledovali Arméni, Gruzínci, Vietnamci a Iračania.

PRAHA. Silná migračná vlna do Európy opadá a Českej republike sa dlhodobo vyhýba. Zatiaľ čo do krajín Európskej únie prišlo len počas vlaňajška takmer 160-tisíc osôb, v Česku bolo od júna 2015 zadržaných 3929 nelegálnych migrantov. Uvádza sa to v správe českého ministerstva vnútra o migrácii z konca októbra 2017, o ktorej informoval vo štvrtok spravodajský server Novinky cz. Podľa tejto správy Česko od júla 2015 prijalo celkovo 109 Sýrčanov a Iračanov. Zároveň česká vláda pomáhala vysielaním expertov do tzv. hotspotov v Taliansku a Grécku. "Súčasný vývoj nasvedčuje tomu, že čísla na konci roku 2017 budú najnižšie od roku 2014," uvádza o nelegálnej migrácii dokument, ktorý vláde pravidelne predkladá minister vnútra Milan Chovanec (ČSSD). České hranice v októbri prekročilo nelegálne 24 osôb - sedem Vietnamcov, štyria Afganci, traja Sýrčania, traja Turci, dve osoby z Nigérie a po jednej z Alžírska, Macedónska, Ruska a Sudánu. Iba jedna osoba z týchto mierila do ČR. Tri sa chceli dostať do Francúzska a zvyšok do Nemecka. V zariadeniach pre zaisťovanie cudzincov žilo v októbri 56 osôb. Od januára do októbra sa dobrovoľne z ČR vrátilo do svojej vlasti 344 osôb, uvádza dokument. Taktiež z neho vyplýva, že do Európy uteká najviac občanov Nigérie, Sýrie, Guiney, Pobrežia Slonoviny a Bangladéša. "V drvivej väčšine sa s výnimkou Sýrie nekvalifikujú na udelenie medzinárodnej ochrany v EÚ," tvrdí sa v správe. V Česku požiadalo tento rok o udelenie tohto štatútu 141 osôb, najviac bolo Ukrajincov, nasledovali Arméni, Gruzínci, Vietnamci a Iračania. Podľa správy využívajú nelegálni migranti tri hlavné cesty do Európy. Cez Grécko, na západobalkánskej trase, sa vďaka sprísnenej kontrole prílev tento rok znížil oproti predchádzajúcemu roku o 88 percent, keď tadiaľ pricestovalo 27.249 osôb. Náporu nelegálnej migrácie čelia Bulharsko, Srbsko či Macedónsko. V poslednom časer migranti začínajú viac používať aj cestu cez Rumunsko. Druhou cestou je trasa cez centrálne Stredozemné more. K talianskym brehom dorazilo tento rok 111.302 osôb, čo je o takmer 30 percent menej než pred rokom. Lode s nimi štartujú hlavne z Líbye, pribúda štartov z Tuniska, Turecka a Alžírska. Stúpa počet migrantov prichádzajúcich západným Stredomorím cez Španielsko. Na jeho územie vstúpilo od začiatku tohto roka do októbra 18.536 osôb. Španielsko zatiaľ podľa správy situáciu zvláda a o pomoc nežiada. Správa ďalej konštatuje, že hoci už 1,5 roka existuje dohoda medzi EÚ a Tureckom (presídlenie jedného Sýrčana z Turecka do EÚ výmenou za jedného vráteného Sýrčana do Turecka, ktorý pricestoval nelegálne na Egejské ostrovy), "do 24. októbra 2017 bolo vrátených len 1360 osôb (len 216 Sýrčanov a osem osôb bez štátnej príslušnosti zo Sýrie)". Lepšie sa darilo presídlovať migrantov do krajín EÚ. Z tohtoročných 10.610 ich najviac prijali Nemecko a Holandsko. Tento rok v septembri skončila lehota na registráciu do programu presídľovania migrantov z Talianska a Grécka do iných krajín Únie. Od tej doby už členské štáty EÚ môžu v programe pokračovať dobrovoľne. "K 22. októbru 2017 bolo celkovo relokovaných 30.976 osôb z Grécka a Talianska, čo predstavuje zhruba 20-percentnú úspešnosť v naplnení celkovej relokačnej kvóty 160-tisíc osôb," uviedlo ministerstvo vnútra v správe.


Trhy nemôžu závisieť od tweetov, hnevá sa Lagardeová na Trumpa

Lagardeová kritizuje obchodnú politiku amerického prezidenta.

WASHINGTON. Bývalá šéfka Medzinárodného menového fondu (MMF) Christine Lagardeová skritizovala obchodnú politiku amerického prezidenta Donalda Trumpa, pričom kritike podrobila aj jeho tweety. Lagardeová, ktorá od 1. novembra prevezme vedenie Európskej centrálnej banky (ECB), uviedla v programe "60 minút" televízie CBS, že Trumpove útoky voči Číne v rámci vzájomného obchodu môžu výrazne skresať rast svetovej ekonomiky. Zároveň vyzvala svetových lídrov, aby sa začali chovať ako dospelí ľudia a začali hľadať riešenia obchodných konfliktov, pričom od nich očakáva "rozumné rozhodnutia". Odchodom z vedenia MMF, keď si "musela dávať pozor na jazyk," sa Lagardeovej možnosti slobodného vyjadrovania podstatne zlepšili. To potvrdila, keď sa vyjadrila k útokom Trumpa na americkú centrálnu banku (Fed). Ako povedala, "stabilita trhov nemôže závisieť každú chvíľu od nejakého tweetu" "To si vyžaduje dôsledné úvahy, pokojné a rozumné rozhodnutia," povedala v súvislosti s Trumpovými prejavmi. Lagardeová stála na čele MMF osem rokov a vzhľadom na fakt, že USA sú najväčším akcionárom fondu sídliaceho vo Washingtone, si dávala väčší pozor, čo sa týka komentovania Trumpových vyhlásení. Ten v poslednom období už niekoľkokrát zaútočil na Fed a najmä na jeho šéfa Jeromea Powella, ktorého dokonca nazval "hlupákom". Podľa Lagardeovej, ktorá sama bude teraz šéfkou centrálnej banky, je "pre šéfa centrálnej banky a jeho prácu kľúčové, aby banka bola nezávislá".


Maskovaní protestujúci zatarasili cestu v centre Hongkongu

Hongkong zakázal nosenie masiek na tvárach počas protestov.

HONGKONG. Maskovaní demonštranti v piatok postavili barikády v obchodnej štvrti v centre Hongkongu po tom, ako správkyňa Hongkongu Carrie Lamová oznámila zákaz nosenia tvárových masiek počas protestov. Informovala o tom agentúra AFP. Desiatky demonštrantov použili plastové zátarasy, drevené palety a dopravné kužele na výstavbu provizórnych bariér v strednej časti mesta, kde má svoje sídlo množstvo významných medzinárodných spoločností. Tisícky ďalších ľudí sa zdržiavali v priestore za barikádami. Blokády demonštranti vytvorili aj v oblasti Ťiou-lung Tchang (Kowloon Tong) a niekoľko stoviek ľudí sa zúčastnilo na protestnej akcii v mestskej časti Ša-tchien (Sha Tin). Lamová v piatok oznámila, že od 5. októbra začína platiť zákaz nosenia tvárových masiek počas demonštrácií. "Každý, kto tento zákaz poruší, môže byť odsúdený až na jeden rok väzenia alebo na finančnú pokutu," povedala Lamová. Viacerí účastníci demonštrácií však na margo zákazu, ktorý bol avizovaný už vo štvrtok, uviedli, že ho nemienia rešpektovať. Protesty v Hongkongu sa začali 9. júna. Demonštranti pôvodne žiadali správkyňu Lamovú, aby jej vláda stiahla sporný zákon, ktorý by umožňoval vydávanie osôb podozrivých zo spáchania trestných činov do pevninskej Číny. Stiahnutie tohto zákona Lamová oficiálne oznámila 4. septembra. Demonštrantom to však nestačí a medzičasom požadujú aj Lamovej odstúpenie, nezávislé vyšetrovanie neprimeraného násilia zo strany polície, prepustenie zatknutých osôb, odvolanie obvinenia zo "vzbury", ako aj politické reformy a skutočne slobodné voľby.


Podnikateľkou roka je farmárka s projektom Čučoriedkovo

Farmárka z Brezna si prevzala cenu od Pellegriniho.

BRATISLAVA. Absolútnou víťazkou súťaže sa stala a cenu Podnikateľka Slovenska 2018 si z rúk predsedu vlády Petra Pellegriniho (Smer) prevzala v utorok farmárka Barbora Figlušová so svojím projektom Čučoriedkovo. Uviedla to pre TASR Lucia Veselská, poradkyňa generálneho riaditeľa Slovak Business Agency (SBA) a zároveň riaditeľka súťaže Podnikateľka Slovenska. Tucet podnikateliek posunula podľa Veselskej do finále odborná porota zložená z osobností verejného, podnikateľského, kultúrneho a športového života. O víťazkách v každej zo štyroch kategórií potom rozhodovali hlasy verejnosti. V najsilnejšie obsadenej kategórii začínajúca podnikateľka prisúdili podľa Veselskej hlasujúci prvenstvo majiteľke značky Čučoriedkovo Barbore Figlušovej z Brezna, ktorá navyše získala aj najviac hlasov zo všetkých 12 finalistiek a stala sa Podnikateľkou Slovenska 2018. Internetové obchody s metrážou a galantériou pomohli podľa nej k prvenstvu matke troch malých detí Daši Kozmérovej v kategórii úspešná živnostníčka. Najlepšou medzi výnimočnými podnikateľkami sa stala filmová producentka Wanda Adamík Hrycová, ktorej posledným projektom je slovenský film Čiara, ktorý sa stal najúspešnejším filmom v histórii samostatného Slovenska. Ocenenie za inovatívny prístup v kategórii inovatívna podnikateľka si odniesla Natália Gápľovská s projektom Luminia. Prvýkrát bola udelená aj cena Ženský Tech Startup, ktorú si odniesla Soňa Pohlová, spolutvorkyňa Ecocapsuly, mobilného, energeticky sebestačného a inteligentného mikrodomu, ktorý na svoje fungovanie využíva výlučne solárnu a veternú energiu. "Ocenili sme skutočne inšpiratívne ženy so silnými príbehmi, ktoré si to zaslúžia. Jednak za svoju dlhoročnú prácu, ale aj za inovácie, ktoré do svojich podnikateľských zámerov vložili. Zároveň ma teší zvýšený záujem, ktorý sa nám podarilo vyvolať aj novinkami, ktoré sme do 19. ročníka priniesli. Som veľmi rada, že táto súťaž naďalej láka a jej popularita rastie. Pevne verím, že príbehy žien, ktoré sme mali možnosť predstaviť, budú motiváciou pre ostatné ženy," zhodnotila súťaž Veselská. Pripomenula zároveň, že ocenením najlepších sa spolupráca s nimi nekončí. "Plánujeme s víťazkami kooperovať celý rok. Radi by sme s nimi vytvorili program, ktorý bude slúžiť na podporu podnikania žien," dodala Veselská.


Most medzi Krymom a Ruskom otvorili, nákladiaky po ňom zatiaľ jazdiť nemôžu

MOSKVA. Most medzi ruským vnútrozemím a polostrovom Krym, ktorý Rusko v marci 2014 anektovalo, otvorili v stredu aj pre bežnú dopravu. Zatiaľ ho môžu využívať v oboch smeroch osobné autá, pre nákladné autá ho otvoria na jeseň tohto roku a pre železničnú dopravu ho plánujú otvoriť do konca roka 2019. Už v utorok most oficiálne otvoril ruský prezident Vladimir Putin, ktorý ho prešiel spolu s dvoma zamestnancami stavby na oranžovom stavebnom mechanizme. Most, ktorý je dlhý 19 kilometrov, má symbolizovať jednotu Ruska a Krymu, napriek tomu, že podľa väčšiny krajín medzinárodného spoločenstva je tento polostrov stále súčasťou Ukrajiny.Stavbu mosta ruské vedenie "prikleplo" s Kremľom spriatelenému ruskému oligarchovi Arkadijovi Rotenbergovi, ktorý figuruje aj na zozname osôb, proti ktorým zaviedli sankcie Európska únia, Spojené štáty a Kanada v súvislosti s ruskou anexiou Krymu a úlohou Ruska vo vojne na Ukrajine.


Poslanci hlasovali až po polnoci, Kaliňák zostáva ministrom (minúta po minúte)

Kauzy pribúdajú

Schutzov stĺpček

Komentár Tkačenka

Minúta po minúte

Minister vnútra a podpredseda vlády za Smer Robert Kaliňák zostáva vo funkcii šéfa rezortu aj ďalej. Poslanci svojim hlasovaním o tom rozhodli v závere viac ako trinásť hodinovej mimoriadnej schôdze parlamentu. Za vyslovenie nedôvery spomedzi 128 prítomných poslancov hlasovalo 53 poslancov. Potrebných bolo 76 hlasov. Z prítomných bolo 74 poslancov proti odvolaniu Kaliňáka. Poslanci vládnych strán Sme, SNS a Most-Híd hlasovali proti odvolaniu. Jediný poslanec Martin Fedor z Mosta-Híd sa hlasovania zdržal. Pred hlasovaním Jozef Rajtár z SaS ako navrhovateľ povedal, že hlasovaním za odvolanie Kaliňáka budú poslanci hlasovať za lepšie Slovensko. 00:05 Minútu po minúte sme ukončili, aktuálne informácie vám prinesieme ráno. 0:00 Poslanci v schôdzi pokračovali aj po polnoci. V rozprave vystúpilo ešte sedem poslancov.  23:48 Predsedajúci Andrej Danko vyhlásil technickú prestávku kvôli informačnému systému, s ktorým vraj majú čoraz väčší problém. 23:32 Rozprava pokračuje, opoziční poslanci kritizovali ministerstvo vnútra napríklad aj pre problémy s elektronickými podpismi. Schôdzu aktuálne vedie predseda parlamentu Andrej Danko, ktorý ponúkol možnosť prihlásiť sa do rozpravy ústne. Záujem prejavilo osem poslancov. 23:00 Odvolávanie Roberta Kaliňáka trvá už desať hodín. 22:52 Blaha poprel, žeby Nicholsonovú označil za kozu. Povedal, že ju občas zvykne prirovnať ku kofe na trhu, pretože sa správa drzo a arogantne. Zároveň zopakoval, že Matovič nepatrí do politiky, ale do ústavu. Do politiky podľa neho nepatrí ani prezident Andrej Kiska. 22:41 V rozprave vystupuje opozičný poslanec Gábor Grendel. Tvrdí, že Robert Kaliňák odvolaný nebude. Myslí si totiž, že sa nenájde ani jeden hlas z radov koalície, ktorý by za odvolanie ministra hlasoval. 22:35 Koaliční poslanci sa ostro ohradzujú proti Matovičovi. Od ich straníckych kolegov a koaličných partnerov znie v parlamente potlesk. 22:20 Na faktické poznámky k Matovičovmu prejavu sa prihlásilo trinásť poslancov. Dušan Bublavý zo Smeru sa Matoviča pýtal, či dostal priepustku, keď sa objavil v parlamente. Erik Tomáš vyjadril svoje potešenie, že Matovič prišiel, pretože jeho strane podľa neho aspoň klesnú preferencie. 22:15 "Korupcia je rakovinou tejto spoločnosti a Robert Kaliňák je jej nádor," hovoril Matovič. Podľa neho nech to už dopadne akokoľvek, vyhrajú. "Ak Kaliňáka odvoláme, konečne sa zbavíme skorumpovaného ministra. Ak ho neodvoláme, voliči im to zrátajú vo voľbách a naďalej pôjdu ku dnu." Rozdiel je podľa Matoviča len v tom, že pri prvej možnosti sa dočkajú pozitívneho výsledku hneď, pri druhej až o čosi viac ako dva roky. 21:56 Matovič nazval Blahu primitívom a vrátil sa k jeho hádke s Nicholsonovou. "Pre všetkých, ktorí nepočuli, čo podpredsedníčke povedal, to zopakujem: Ty koza, sprav si najprv školu," vyhlásil. 21:54 Dúfam, že sa už začneme konečne venovať hlavnému bodu tejto schôdze, a tým je odvolávanie Roberta Kaliňáka, nie kadejakým bočným a zástupným témam," odkázal poslanec Richard Vašečka. Hovoriť ide Matovič. 21:50 Zuzana Šebová zo SME Rodina poďakovala za reč Richardovi Vašečkovi. Tvrdí, že pred polhodinou mala pocit, že sú niekde úplne na dne. Ľubošovi Blahovi odkázala, že všetkých len súdi. "Ale povedzte, čo ste vy urobili pre ľudí?," pýta sa. 21:32 Poslanci debatujú už osem a pol hodiny a schôdza naďalej pokračuje v doterajšom tóne. Jarjabek zopakoval zbytočnosť schôdze, Blaha zaútočil na Matoviča a opäť hovoril, že pri svojich podvodoch využil vlastnú mamu. Povedal, že to dokáže len myseľ psychopata. 21:25 Takmer 20 minút rozprával Erik Tomáš, ktorého nahnevala Matovičova poznámka, že je Goebbelsom Smeru. "Ste atrapa politika," povedal. Dodal, že v parlamente ho nechcú ani opoziční poslanci a stranícki kolegovia. 21:00 Dušan Jarjabek dal procedurálny návrh na zmenu predsedajúcej Lucie Nicholsonovej, ktorá podľa neho má slabší deň a nezvláda vedenie schôdze. Tá zareagovala, že môže dať o tomto návrhu hlasovať, pokiaľ jej to Jarjabek prinesie písomne. Keďže to písomne nemal, nariadila pokračovať v schôdzi. Hneď na to sa dostala do konfliktu s Ľubošom Blahom, ktorý zaútočil na jej vzdelanie, a vyhlásila päťminútovú prestávku. "Nemáte tu čo hľadať," povedala Blahovi už cez prestávku. Ich hádku zachytil mikrofón, ktorý Nicholsonová nevypla. Kto vyhral? Nepoviem vám, kto vyhral, ale poviem vám, kto prehral. Ľudia, ktorí toto pozerajú. 20:55 Ľuboš Blaha zo Smeru zaútočil na Krajniaka, narážal na jeho intelekt. Povedal, že keď ho počuje hovoriť, v hlave mu znie melódia z Krstného otca. Nicholsonová následne upozornila Blahu, aby sa prestal ironicky vysmievať počas poznámok iných poslancov, inak ho vraj nechá vykázať. 20:38 Krajniak zdôraznil, že polícii na Slovensku nedôveruje 53 percent ľudí. Tvrdí, že v žiadnom inom členskom štáte Európskej únie nemajú ľudia vyššiu nedôveru v políciu tak, ako na Slovensku. Dokonca i v Albánsku podľa neho polícii dôveruje viac ľudí. 20:35 V pléne teraz vystupuje Milan Krajniak zo SME Rodina. Pripomína, že poslanci kydajú na seba navzájom už takmer osem hodín. "Kto vyhral?," pýta sa. "Nepoviem vám, kto vyhral, ale poviem vám, kto prehral. Ľudia, ktorí toto pozerajú." 20:30 "Neexistuje krajina, v ktorej by neboli politické kauzy. Rozdiel je však v politickej kultúre, ktorá je v iných krajinách na úplne inej úrovni," hovorí poslanec za SaS Martin Klus. Vyjadril nádej, že práve dnes by sa Slovensko mohlo dočkať prvého prípadu naplnenia hesla: Padni komu padni. 20:12 Slovo si vzala aj podpredsedníčka parlamentu Lucia Nicholsonová, ktorá opäť zopakovala, že smeráci hackli schôdzu. "Hackli nám ju premiér Robert Fico s ministrom Robertom Kaliňákom," povedala. Ďalej vymenovala prípady politikov vo svete, ktorí po svojich kauzách odstúpili z funkcií. 20:09 Europoslankyňa Monika Beňová v rozhovore pre SME uviedla, že názor na kauzu Bašternák zmenila po dvojhodinovom rozhovore s Kaliňákom. Tvrdenia, že ju Kaliňák vydieral, označila za úplne nepochopiteľnú tragickú paranoju, ktorú majú niektorí novinári. Ľubomír Galko zo SaS počas schôdze vyhlásil, že Monika Beňová zmenila svoj názor na Kaliňáka práve preto, pretože ju minister vydiera. 19:48 Celá utorňajšia schôdza je prakticky o tom istom. Koalícia obviňuje opozíciu z nedemokratických praktík a vysvetľuje, prečo strany ako SaS, OĽaNO a Sme rodina nie sú demokratickou alternatívou voči súčasnej vláde. Oponuje jej opozícia, ktorá žiada Kaliňákov koniec za údajné opakované zlyhania vo funkcii. Kaliňákovi pripomína najmä kauzu Bašternák, nedôveru ľudí v políciu. Hovorí o mafiánskom riadení štátu pod taktovkou Smeru-SD. 19:30 Po šiestich hodinách mimoriadnej schôdze sa ešte k svojmu vystúpeniu v rozprave stále nedostal žiadny z ôsmich prihlásených poslancov. Podľa podpredsedníčky parlamentu Lucie Ďuriš Nicholsonovej (SaS) "smeráci hackli schôdzu". 19:10 "Máte všetky znaky zločineckej skupiny," povedala poslankyňa SaS Natália Blahová ministrovi vnútra. Upozornila na to, že jeho podriadení riadne nevyšetrili kauzu Bašternák a premiér býva dodnes v komplexe, ktorý Bašternák postavil. "Ste v konflikte záujmov a ste hanbou slovenskej politiky," dodala. 19:10 Kaliňák rečnil takmer polhodinu. Na faktické poznámky sa prihlásilo dvanásť poslancov. Ako prvý dostal slovo Igor Matovič, ktorý nazval ministra zbabelcom. 19:00 Podpredsedníčka parlamentu Lucia Nicholsonová, ktorá schôdzu vedie, opakovane upozornila poslancov, aby si neskákali do reči a nevykrikovali počas rozpravy, ale nechali si to na faktické poznámky. 18:54 Kaliňák zaútočil aj na Ľubomíra Galka, poslanca za SaS a bývalého ministra obrany. "Je zaujímavé, že ešte vôbec rozprávate, pretože počas vášho pôsobenia na ministerstve bolo toľko veľa káuz... " 18:45 Kaliňák opäť požiadal o slovo. Dúfa, že už posledný raz. Vo svojom prejave znovu kritizuje Matoviča. "Je jedno, že ste daňový podvodník. Ale že ste namočili do tohto podvodu vlastnú mamu, to je hanba," hovorí. 18:30 Poslanci momentálne skôr útočia na seba než diskutujú o návrhu, zatiaľ stále nevystúpil nikto z písomne prihlásených ôsmich poslancov. 18:22 "Opäť jedna zbytočná schôdza, ktorá nič nevyrieši. Vie to koalícia a vie to aj opozícia. Minister vnútra Róbert Kaliňák dnes odvolaný nebude," uviedol poslanec za stranu Smer Dušan Jarjabek. Podľa neho jediný, kto v tento deň udrží modrinu, je poslanec Rajtár. Nakoniec všetkým ostatným zaprial veselé Vianoce. Opäť jedna zbytočná schôdza, ktorá nič nevyrieši. Vie to koalícia a vie to aj opozícia. Minister vnútra Róbert Kaliňák dnes odvolaný nebude. 18:04 Aj Robert Kaliňák vo svojom ďalšom príhovore pripomenul opozícii, že musí uspieť vo voľbách. 17:39 Igor Matovič sa dostal s Bélom Bugárom do slovnej potýčky. Matovič vytkol Bugárovi jeho kolaboráciu s Ficom, na čo sa Bugár ohradil a uviedol, že nie on je ten, ktorý zneužil vlastnú matku pri daňovom podvode. 17:30 Mimoriadna schôdza trvá už štyri hodiny, prihlásení poslanci však zatiaľ nevystúpili. Do rozpravy je písomne prihlásených osem poslancov, zákonodarcovia sa môžu ešte prihlásiť ústne. 17:21 Fico opakuje to, čo už spomínal vo svojom prvom prejave, neodpustil si útok na Matoviča. Ten sa opäť postavil pred neho, kde chvíľu stál, po niekoľkých upozorneniach predsedajúceho Bélu Bugára sa vrátil na svoje miesto. "Takto mi chýba Dzurinda a Mikloš," uzavrel s prosebným výrazom premiér Slovenskej republiky po tom, čo zaútočil aj na Borisa Kollára zo Sme - rodina, a na prezdidenta Kisku. S reakciou na premiéra sa prihlásilo 13 poslancov. 17:07 Premiér Robert Fico opäť vystúpil v rozprave. "Konečne vyhrajte voľby," povedal Fico opozícii. Zopakoval, že Smer za sebou štyrikrát voľby vyhral. "Počul niekto z vás, že Slovensko je nedemokratická krajina?" spýtal sa Fico. 16:39 Slova sa opäť ujal Jozef Rajtár. Kaliňákov prejav považuje za jeho snahu o odvedenie pozornosti od káuz "ešte stále ministra" vnútra. 16:29 Ľubomír Galko z SaS vo svojej faktickej poznámke upozornil koaličných poslancov, akému ministrovi tlieskali s tým, že prečítal ukážku z prepisu rozhovoru Kaliňáka s redaktorkou denníka Pravda Vandou Vavrovou, ktorý bol medializovaný v roku 2011. 15:48 Robert Kaliňák už rozpráva takmer hodinu. Útočí na stranu SaS, Rajtára, podobne ako Fico, pripomína rôzne kauzy aj z čias Radičovej vlády. Nechýbali ani zmienky o prezidentovi Kiskovi. Spomenul aj snahy tieňovej vlády, ktorú vytvorilo OĽaNO. Opozícia má podľa neho len invektívy, pretože fakty nemá. Na druhej strane, na margo vlády padali samé chvály, ocenil napríklad prístup ministra hospodárstva Petra Žigu pri kauze Bžán. 14:52 Kaliňák vytiahol na Rajtára, že nemá žiadnu vysokú školu, ale absolvoval len šesť mesačný kurz. Povedal, že je rozdiel podpredsedníčkou parlamentu Luciou Nicholsonovou z SaS, ktorá verejne priznáva, že žiadnu vysokú školu nemá a Rajtátorom, ktorý to podľa neho predstiera. Rajtár najčastejšie informuje o Kaliňákových prešľapoch v parlamente. 14:49 Prezident Kiska sa odmieta podieľať na trápnej hre s cieľom prekryť ďalšie odvolávanie ministra vnútra Roberta Kaliňáka, ktorého už nemôžu vystáť ani vlastní stranícki kolegovia. Odkázal to v reakcii na Fica, ktorý mu poslal faktúru na 990-tisíc eur za používanie vládneho špeciálu na lety do Popradu. 14:45 K mikrofónu sa postavil Robert Kaliňák. Dlho vraj uvažoval nad tým, prečo sa na neho koná takáto poľovačka. Myslí si, že práca jeho ministerstva prekáža opozícii či mimovládnym organizáciám. Rajtára označil za klamára, zbabelca a podvodníka. 14:33 Poslankyňa Smeru Jana Vaľová hovorí, že ráno si bola dať učesať vlasy a kaderníčka jej povedala, že už nemá silu pozerať správy. Vaľová vyzvala poslancov, aby sa viac venovali programu. Kotlebov poslanec Milan Mazurek podporil Roberta Fica v útoku na Andreja Kisku a prirovnal prezidenta k Bašternákovi. 14:18 Jozef Rajtár v reakcii na Ficov prejav uviedol, že s takýmto nedôstojným prejavom by sa nemohol stretnúť v nijakom inom parlamente. 14:15 Počas toho, ako Fico vystupoval v pléne, priniesla mu poslankyňa SaS Jana Cigániková fľašu koka koly aj s pohárom. Fico jej poďakoval, no neodpil si. Koka kola sa spomínala aj v údajnom korupčnom spise Gorila, keď ju mal Fico piť v konšpiračnom byte na Vazovovej. 14:10 Robert Fico pripomenul viacero káuz opozície, napríklad nahliadnutie do bankového účtu Roberta Kaliňáka asistentom Rajtára Filipom Rybaničom. Tiež zaútočil na Matoviča, ktorý sa postavil pred Roberta Fica. Odišiel odtiaľ až po hrozbe Bélu Bugára, že rokovanie bude prerušené. Tvrdí, že opozícia nemá najmenšie morálne právo odvolávať jeho ministra. 13:57 Fico opozícii vyčíta, že úmyselne zatvára oči a nechce vidieť všetko to prospešné, čo Kaliňák vo funkcii dokázal. Pripomenul napríklad otvorenie 53 klientskych centier, obnovu leteckej techniky, zbraňovú amnestiu či obnovenie dobrovoľnej hasičskej služby. U opozície cíti posadnutosť Kaliňákom, no uviedol, že rovnakú posadnutosť cíti aj u prezidenta Andreja Kisku či "protivládnych médií". Pripomenul kauzu, podľa ktorej mal prezident využívať štátnu letku na súkromné lety do Popradu. Uviedol, že dnes mu poslal list, v ktorom prezidentovi odkázal, že prelietaných 990 tisíc eur na súkromné účely považuje Fico za pohľadávku štátu voči prezidentovi. 13:49 Robert Fico sa prihlásil o slovo. Plénu pripomenul, že k návrhu opozície sa mimoriadne stretla vláda. Tá sa uzniesla, že s návrhom nesúhlasí. "Vy by ste sa pokakali z toho, keby ste mali riadiť takú mašinériu," povedal Fico opozícii. Odkázal na množstvo ľudí, ktoré musí Kaliňák riadiť, ich počet prirovnal k počtu divákov na futbalovom zápase Chelsea. Kaliňák podľa jeho slov patrí k najschopnejším ministrom. Ocenil aj prácu ďalších ministrov. 13:38 Premiér Robert Fico sa už pridal ku Kaliňákovi a prišiel do pléna medzi poslancov. 13:37 Rajtár v závere povedal, že Kaliňák je možno aj sklamaním pre koaličných partnerov. 13:31 Niekoľko mesiacov po vzniku svojej tretej vlády premiér Robert Fico zo Smeru znovu verejne označil ministra vnútra Roberta Kaliňáka za najlepšieho ministra, akého Slovensko malo. Už v tom čase mal za sebou kauzy ako Hedviga Malinová, výbušnina v Írsku či streľba na študentov v aute. Aj v novej vláde sa jeho meno začalo spájať s čoraz väčším počtom podozrení aj preukázaných porušení zákona. 13:26 Kaliňáka prišli do pléna podporiť aj niektorí ministri, napríklad Ján Richter či vicepremiér pre investície Peter Pellegrini. Premiér Robert Fico chýba. 13:18 Rajtár pripomenul kauzy Roberta Kaliňáka i jeho známosť s Bašternákom, ako aj fakt, že tento podnikateľ sa priznal k spáchaniu daňových podvodov žiadosťou o účinnú ľútosť a tým pádom Kaliňák obhajoval daňového podvodníka a svojho obchodného partnera. Poslanec pripomenul, že Robert Fico v lete tohto roku deklaroval podmienky, za ktorých je ochotný odvolať ministra svojej vlády. Sú nimi netransparentné a korupčné správanie, hazardovanie s dôverou verejnosti, situácia, ak nedôveryhodnosť ministra vo funkcii je ohrozením dôveryhodnosti jeho vlády a situácia, ak tiene podozrení pretrvávajú. Minister vnútra podľa opozičného poslanca spĺňa všetky tieto podmienky. 13:11 Samotný Robert Kaliňák je prítomný v rokovacej sále. K mikrofónu pristupuje poslanec z SaS Jozef Rajtár, ktorý začína svoj príhovor o tom, prečo sa vlastne opozícia snaží odvolať Kaliňáka. Hovorí, že cieľom je posunúť Slovensko dopredu. "Pokiaľ nezmeníme mafiánsky štýl riadenia štátu, nepohneme veci dopredu," hovorí Rajtár. 13:07 Béla Bugár otvoril rokovanie. Podľa prezentácie je na schôdzi prítomných 112 poslancov, Bugár skonštatoval, že Národná rada je uznášaniaschopná. Poslanci odhlasovali, že rokovať budú aj po 19:00. 13:05 Odhliadnuc ešte aj od fakticity bašternákovského príbehu, (politicky) smrteľnú dózu nedôvery ku Kaliňákovi zakladá už fakt, že v otázke svojho vzťahu s „kolotočiarom“ uvádzal do omylu verejnosť. Ktorá by žila v omyle až dodnes, keby jeden poslanecký asistent neprelomil bankové tajomstvo. Smrteľnosť „Kaliho“ je i tak mimo reality, domnieva sa komentátor denníka SME Peter Schutz. 13:03 Rokovanie avizované na 13:00 sa ešte nezačalo, podľa prvých záberov pôsobí rokovacia sála Národnej rady prázdno. 11:50 Minister zdravotníctva Tomáš Drucker (nominant Smeru) podporuje zotrvanie Kaliňáka vo funkcii. Drucker tvrdí, že s ministrom vnútra má pozitívne skúsenosti. "Vždy konal, v mnohých veciach aj kým som ešte nebol ministrom, keď som o niečo požiadal, vecne, odborne. Nemám s ním žiadnu inú skúsenosť, ktorá by bola takej povahy, o ktorej sa často dočítavam v médiách," zdôvodnil svoj postoj Drucker. Kaliňák poskytol podľa Druckera na sporné veci veľa odpovedí, dlhodobo je však pod enormným tlakom. Nevie povedať, či by bolo nakoniec lepšie, keby z funkcie odišiel. 11:38 Vláda s návrhom na odvolanie ministra vnútra nesúhlasí. Kabinet svoju pozíciu odsúhlasil na mimoriadnom zasadnutí vlády. Vláda vníma návrh poslancov na vyslovenie nedôvery ako „vytĺkanie politického kapitálu, pričom na konci dňa sa vždy ukáže, že informácie podané opozíciou sú nepravdivé“. Tvrdí tiež, že Kaliňák všetky náležitosti kauzy Bašternák už vysvetlil. Ministerstvo tiež podľa vlády vysvetlilo aj informácie o projektoch, za ktoré ministerstvo dostalo podľa opozície pokuty. Ficov kabinet odmieta pochybenia aj v prípade verejných obstarávaní Nemocnice sv. Michala a Klientskeho centra v Bratislave. 11:30 Minister vnútra Robert Kaliňák (Smer) čelí ďalšiemu pokusu o jeho odvolanie. O vyslovení nedôvery šéfovi rezortu vnútra budú poslanci v parlamente hlasovať na mimoriadnej schôdzi, ktorú na utorok zvolal predseda Národnej rady Andrej Danko. Podpisy potrebné na jej začatie dodali tri opozičné strany SaS, OĽaNO a Sme rodina. Žiadosť o odvolanie zdôvodnili na šiestich stranách. Odôvodnenie sa začína prípadom Bašternák a obsahuje aj najnovšie korekcie za projekty, na ktoré rezort z EÚ vyčerpal 300 miliónov eur. Zámer odvolávať Kaliňáka predstavila opozícia ešte v polovici novembra. Dôvodom je jeho údajné opakované zlyhávanie vo funkcii.


Úrady práce majú desiatky miliónov na pomoc mladým nezamestnaným

Opatrenia, ktoré majú pomôcť mladým uchádzačom o zamestnanie ľahšie sa uplatniť na trhu práce.

BRATISLAVA. Poskytovanie poradenstva či príspevkov pre mladých nezamestnaných. Toto sú opatrenia, ktoré majú pomôcť mladým uchádzačom o zamestnanie ľahšie sa uplatniť na trhu práce. Realizujú ich úrady práce, ktoré sú zapojené do národných projektov zameraných na mladých do 29 rokov. Na tieto aktivity majú v rámci národných projektov vyčlenený desiatky miliónov eur. Ústredie práce spustilo viaceré národné projekty zamerané na mladých nezamestnaných ešte v júli tohto roka. "Celkovo je v rámci spúšťaných projektov v pláne zaradiť do zamestnania takmer 60-tisíc mladých ľudí do 29 rokov v kategórii uchádzačov o zamestnanie. Verím tomu, že sa väčšine uchádzačov podarí nájsť trvalé uplatnenie na trhu práce," priblížil ešte počas tlačovej konferencii k júlovej nezamestnanosti generálny riaditeľ ústredia práce Marián Valentovič. Národný projekt Reštart pre mladých má za cieľ zvýšiť praktické a teoretické skúsenosti mladých uchádzačov a pomôcť im získať pracovné návyky. Celkovo by sa mohlo do neho zapojiť 24.500 uchádzačov a vyčlenených je na nich vyše 9 miliónov eur. V rámci tohto projektu môžu mladí získať poradenstvo, ako aj motivačný príspevok, ak si nájdu zamestnanie sami alebo prostredníctvom úradu. Národný projekt Šanca pre mladých má zase vo vybraných regiónoch podporiť vytváranie pracovných miest, kde mladí budú môcť získať nové skúsenosti. Na tento projekt je vyčlenených 49,98 milióna eur. "Cieľom je poskytovanie finančných príspevkov na podporu vytvorenia pracovného miesta pre dlhodobo nezamestnaných mladých ľudí," priblížilo ústredie práce. Tretí projekt je zameraný na vzdelávanie mladých uchádzačov o zamestnanie najmä prostredníctvom rekvalifikačných kurzov. Vyčlenených je naň 30,98 milióna eur a pomôcť by mohol 29.479 uchádzačom o zamestnanie. Úrady práce realizujú aj projekt zameraný na dlhodobo nezamestnaných, ktorý im má pomôcť vrátiť sa na trh práce. Vyčlenených je naň 15,6 milióna eur a podporu by mohlo získať 11.800 zapojených uchádzačov o zamestnanie. Aj v rámci tohto projektu sa môžu nezamestnaní uchádzať o podporné príspevky, ak si nájdu prácu, alebo aj ak sa snažia zapracovať u zamestnávateľa za účelom získania a obnovy pracovných návykov.


RTVS stiahlo Kovačič Hanzelovú zo živého vysielania.

BRATISLAVA. Redaktorka RTVS Zuzana Kovačič Hanzelová nemôže vysielať naživo. Malo by ísť hlavne o moderovanie Správ a komentárov. Informoval o tom Denník N. Na svojom instagrame naznačila, že Správy a komentáre už zrejme moderovať nebude. "Politiku síce môžem robiť, ale najnovšie nemôžem vysielať naživo," napísala Kovačič Hanzelová. na instagrame. "Nejako cítim, že tento príbeh sa chýli ku koncu," dodala. Hovorkyňa RTVS Erika Rusnáková pre denník SME potvrdila, že Kovačič Hanzelová naživo vysielať nemôže. V reakcii na vyjadrenia Kovačič Hanzelovej hovorkyňa RTVS uviedla, že vedenie spravodajstva niekoľkokrát ústne aj písomne redaktorku upozornilo, že pre programového pracovníka a spolupracovníka RTVS je podľa platného štatútu neprípustné, aby vedome publikoval nepravdivé, skreslené, alebo nepodložené údaje a tvrdenia. RTVS tvrdí, že Kovačič Hanzelová prostredníctvom sociálnych sietí šírila nepravdivú informáciu o tom, že do spravodajstva RTVS bola presadzovaná neoverená konšpirácia o tom, že sýrskym deťom mali byť podané šumivé tablety, aby bola na záberoch nafingovaná pena z úst a vyzeralo to ako chemický útok. "Vedenie spravodajstva preto rozhodlo, že (Zuzana Kovačič Hanzelová pozn. red.) bude naďalej pripravovať spravodajské témy, na ktorých prípravu a overovanie faktov bude mať viac času a priestoru, čo pri vysielaní "naživo" a Správach a komentároch nie je možné," uviedla hovorkyňa RTVS. Kovačič Hanzelová, ktorá patrí k najhlasnejším kritikom vedenia RTVS, ešte na konci apríla uviedla, že jej znížili moderovanie Správ a komentárov z dvoch týždenne na dva mesačne. Naposledy vysielala Správy a komentáre 17. apríla. Otvorený spor v RTVS nedávno vyústil do odchodu viacerých pracovníkov telerozhlasu. Vedenie nepredĺžilo zmluvy viacerým externistom, ktorí sa podpísali pod otvorený list, kde vyjadrili znepokojenie nad súčasným smerovaním verejnoprávneho telerozhlasu. Niekoľko pracovníkov v súvislosti so situáciou v RTVS podalo výpovede.


Pozrite si ako NASA ožiarila oblohu farebnými oblakmi

Do ovzdušia vypustili desať nádob s červenou a modrozelenou farbou.

Slávnostné ohňostroje k Dňu nezávislosti prišli v Spojených štátoch amerických o niečo skôr. Pripravil ich test sondážnej rakety Terrier Malemute vo štvrtok 29. júna. Vedci z NASA nadránom vypustili z rakety paru zeleno-modrej a červenej farby a vytvorili na oblohe umelé oblaky, ktoré mohli vidieť obyvatelia od New Yorku až po Severnú Karolínu. Raketa letela osem minút, do ovzdušia vypustila 10 nádob o veľkosti plechovky. Počas letu dosiahla výšku takmer 190 kilometrov. Test bol súčasťou nového programu NASA, v ktorom chcú pomocou týchto oblakov - parných stôp - skúmať ionosféru a polárnu žiaru. Nový systém dovolí vedcom získavať dáta z omnoho väčšej plochy ako doteraz.


Dlhoročného macedónskeho premiéra vyšetruje špeciálna prokuratúra

SKOPJE. Dlhoročný macedónsky premiér Nikola Gruevski je podozrivý zo zodpovednosti za nezákonné financovanie svojej konzervatívnej strany, ku ktorému malo dochádzať v rokoch 2009-2015. Strana mala týmto spôsobom údajne získať až 4,9 milióna eur. Ako informovali predstavitelia špeciálnej prokuratúry v Skopje, prebieha vyšetrovanie pre podozrenie z prania peňazí, ktoré mal predseda macedónskej vlády údajne zneužiť na posilnenie svojho mocenského postavenia v strane, ako aj na osobné obohatenie. Týmto konaním mal Gruevski zneužiť svoje právomoci. Vyšetrovaniu z rovnakých dôvodov čelí ešte ďalších desať funkcionárov Gruevského strany Vnútorná macedónska revolučná organizácia - Demokratická strana macedónskej národnej jednoty (VMRO-DPMNE). Špeciálna prokuratúra požadovala v tejto súvislosti zmrazenie majetku VMRO-DPMNE vrátane luxusného sídla strany v Skopje. Podľa informácií médií sa vedie i vyšetrovanie piatich osôb v súvislosti s darovaním tohto objektu istou stavebnou firmou, zrejme výmenou za získané verejné objednávky. Šéfžalobkyňa Katica Janevová vyzvala dnes frakcie parlamentnej väčšiny v novom zákonodarnom zbore, aby predĺžili mandát špeciálnej prokuratúry limitovaný pôvodne na 18 mesiacov. Macedónsko sa po decembrových predčasných voľbách, v ktorých zvíťazila Gruevského strana ocitlo v patovej situácii. Dlhoročnému premiérovi sa totiž nový kabinet nepodarilo vytvoriť, a jemu blízky prezident Gjorge Ivanov napriek tomu od februára odmietal poveriť zostavením vlády Zorana Zaeva, predsedu opozičného Sociálnodemokratického zväzu Macedónska (SDSM), ktorý sa dohodol na koalícií s stranami etnických Albáncov a splnil podmienku hlavy štátu, zhromaždil za sebou väčšinu zákonodarcov. Macedónsky prezident napokon poveril Zaeva zostavením novej vlády až 17. mája. Dôvodom Ivanovovho dlhodobého odmietania tohto kroku bol Zaevov prísľub partnerom z albánskych strán, že vyhovie ich požiadavkám na posilnenie zastúpenia v štátnej správe i na zavedenie albánčiny ako druhého úradného jazyka.


Produkcia v apríli medzimesačne padla o 1 % po 1,7-% marcovom náraste.

BERLÍN. Nemecká priemyselná produkcia v apríli nečakane klesla. Priemyselná produkcia v apríli medzimesačne padla o 1 % po 1,7-% náraste v marci, uviedol spolkový štatistický úrad Destatis. Ekonómovia počítali so zvýšením o 0,3 %. Priemyselná produkcia bez započítania energetiky a stavebníctva v apríli klesla o 1,7 %. Produkcia energií sa znížila o 1,6 %, stavebná produkcia stúpla o 3,3 %. V medziročnom porovnaní sa tempo rastu priemyselnej produkcie v apríli spomalilo na 2 % z 3,8 % v predchádzajúcom mesiaci. Ekonómovia prognózovali +2,8 %.


Komunisti či Babiš? České strany čakajú, koho si vyberú po voľbách

Do vlády s Babišom sa politickým stranám nechce. Môžu vyčkávať, kým spraví chybu.

PRAHA, BRATISLAVA. Koncom mája hovoril český premiér Bohuslav Sobotka o tom, že chce Česko, „kde nevládne mocenská dvojica Andrej Babiš a Miloš Zeman“. Od vládnej krízy ubehli dva mesiace a Sobotka síce ešte stále vedie vládu, no už nestojí na čele sociálnej demokracie a premiérom po voľbách nebude, aj keby jeho strana vyhrala. Jeho politický súper a predseda ANO Andrej Babiš zase prišiel o post ministra financií, no prieskumy napovedajú, že má najväčšiu šancu na jeseň zložiť novú vládu. Problém však nastáva v tom, či vôbec niekto bude chcieť s Babišom vládnuť. Sobotkovo májové vyhlásenie, že pre Babiša končí vláda, prekvapilo aj jeho koaličných partnerov. Dúfal, že sa mu pár mesiacov pred voľbami podarí očistiť vládu od škandálov Andreja Babiša a vytvorí novú vládu bez neho. Pomôcť to malo najmä jeho sociálnym demokratom. Volebný model podľa agentúry STEM z 10.7.2017: Nakoniec sa však situácia otočila. Babišova strana ANO v prieskumoch rastie a môže získať až tretinu všetkých hlasov. Trinásťpercentných sociálnych demokratov dokonca predbehli komunisti, ktorí tak obsadzujú druhé miesto za Babišovou stranou. Ak by aj Babiš s výrazným náskokom voľby vyhral, skladanie vlády môže byť komplikované. “Je viac strán, ktoré s Babišom koalíciu skladať skôr nechcú ako chcú. Najostrejšie proti nemu vystupuje TOP 09, tá do žiadnej formy spolupráce nepôjde. Aj ODS, ktorej mierne stúpli preferencie, pritvrdzuje rétoriku a Babiša odmieta,” hovorí český politológ Lukáš Jelínek. Čo stranám na Babišovi prekáža? Okrem škandálov s médiami, ktoré ovláda, či dotáciami pre jeho firmy aj program jeho strany. Podľa predsedu ODS Petra Fialu je Babiš populista, ktorý nič nesplnil a nemá zreteľné názory. “Pre politiku je to vždy nebezpečné. Niečo platí ráno, niečo večer, ja neviem, podľa čoho to je, či podľa toho, ako sa Andrej Babiš vyspí, alebo o čom práve sníva,” povedal Fiala koncom júna. Narážal tak na Babišovu knihu O čem sním, když náhodou spím, ktorá je volebným programom strany a ktorú Babiš ochotne rozdáva voličom na všetkých mítingoch. Ak by chcel Babiš širšiu koalíciu, jedinou možnosťou je podľa neho nalákanie sociálnych demokratov. ČSSD sa snaží po Sobotkovom odchode zreformovať. Najali si šéfa volebnej kampane, ktorý pomáhal s imidžom Roberta Fica. Práve on by mal pomôcť ľudí presvedčiť, že Sobotkov nástupca - minister zahraničia Lubomír Zaorálek, je dobrá voľba a ČSSD sa ešte postaví na nohy. Strana viac hovorí o platoch a menej stavia na svoju značku. Navyše, sociálni demokrati si nechávajú otvorené zadné dvierka a úplne spoluprácu s Babišom nevylučujú. Podpredseda ČSSD Jan Birke si myslí, že debatovať o spolupráci s ANO je zatiaľ nevhodné. „Koalície sa skladajú až po voľbách a považujem podobné úvahy od politikov za zbytočné a čiastočne aj neúctivé voči voličom,“ hovorí pre SME Birke, ktorý je aj bývalým volebným manažérom sociálnych demokratov. Voči konkurencii sa strana podľa neho musí vymedziť programovo. Aj keď možná koalícia s Babišom by znamenala v rámci strany vnútorné konflikty, nevylučuje ju ani politológ Jelínek. Navyše Babiš začal kradnúť voličov práve sociálnym demokratom. Viaceré české strany však vidia vládu ANO ako hrozbu a stavajú na tom aj program. Babiš obvinenia z toho, že by jednofarebná vláda bola nedemokratická, odmieta. “Chceme mať taký výsledok, aby sa proti nám ostatní nemohli dohodnúť a kričať, že musia vytvoriť protibabišovskú koalíciu, pretože sme vraj ohrozením demokracie. Je to hlúposť,” reagoval v rozhovore pre Novinky.cz Andrej Babiš. Strany sa na postupe proti Babišovi dokázali zhodnúť napríklad v januári, keď väčšina Snemovne hlasovala za zákon obmedzujúci verejné zákazky, dotácie a vlastníctvo médií ministrami. Šanca, že odpor voči Babišovi ich spojí aj po voľbách, je však podľa politológa malá. “Pravicové strany nie sú ochotné spolupracovať s ľavicovými, navyše aj pri horšom výsledku ANO by potrebovali na vládnutie komunistov. Nevidím to preto reálne,” hovorí Jelínek. Vzhľadom na priaznivú pozíciu v prieskumoch tak môžu hrať dôležitú úlohu pri tvorbe vlády komunisti. Ich šanca je však skôr teoretická. Babiš s nimi vládnuť odmietol a politológ Jelínek vidí ako pravdepodobnejšiu menšinovú jednofarebnú vládu ANO s tichou podporou niektorej z iných strán. České médiá špekulujú, či Babiš nakoniec neustúpi a na KSČM sa nebude spoliehať, aj keď len krátkodobo. Úplne to nevylúčili ani samotní komunisti, ktorí by sa tak po vyše desiatich rokoch dostali aspoň čiastočne k moci, pripomína magazín Respekt. Hovorí sa aj o tom, že Andrej Babiš by od jesene mohol vládnuť sám. “Nepredpokladám však, že by dokázal získať nadpolovičnú väčšinu mandátov v Snemovni,” hovorí Jelínek. Ak by však bol výsledok strany veľmi dobrý, môže sa stať, že do koalície za ponuku pár kresiel nikto nebude chcieť ísť. “Je otázne, kto by vtedy bol ochotný zo seba urobiť užitočného idiota,” vraví Jelínek. Ostatné strany by tak mohli čakať, či jednofarebná vláda Andreja Babiša na niečo nedoplatí a neskrachuje. “Môže to prísť rýchlo. Babiš sľubuje príliš veľa a môže voličov aj veľmi rýchlo sklamať,” dodáva politológ.


Kenský opozičný líder odmieta termín opakovaných prezidentských volieb

Odinga okrem iného žiada, aby sa o priazeň voličov mohol uchádzať ľubovoľný počet kandidátov, pretože ide o opakované voľby, nie o druhé kolo.

NAIROBI. Vodca kenskej opozície Raila Odinga odmietol v utorok termín opakovaných prezidentských volieb stanovený na 17. októbra. Uviedol tiež, že s opozíciou tento termín nikto neprekonzultoval. Ako informovala agentúra DPA, opozícia chce, aby sa opakované voľby konali v čase medzi 24. a 31. októbrom. Vláda to však zatiaľ odmieta v obave, že by to narušilo priebeh dôležitých stredoškolských testov, ktoré sa majú konať práve v tomto období. Ústredná volebná komisia, ktorej zloženie opozícia tiež žiada zmeniť, v pondelok uviedla, že jedinými kandidátmi opakovaných volieb budú Odinga a doterajší kenský prezident Uhuru Kenyatta. Odinga však žiada, aby sa o priazeň voličov mohol uchádzať ľubovoľný počet kandidátov, pretože podľa jeho slov ide o opakované voľby, nie o druhé kolo hlasovania. Termín konania opakovaných volieb bol stanovený po tom, ako najvyšší súd minulý týždeň anuloval výsledky prezidentských volieb z 8. augusta, pričom sa odvolal na množstvo nezrovnalostí. Súd nariadil, že nové voľby sa musia uskutočniť do 60 dní. Podľa medzičasom anulovaných výsledkov v auguste zvíťazil Kenyatta, ktorý by tak bol dosiahol svoje druhé funkčné obdobie v prezidentskom úrade. Hlasy mu podľa oficiálnych výsledkov odovzdalo 54 percent voličov, kým Odinga dostal necelých 45 percent. Odinga sa odvolal na najvyššom súde s tým, že počítače volebnej komisie boli napadnuté hackermi. Kenyatta rozhodnutie najvyššieho súdu skritizoval, vyhlásil však, že vyhrá aj v opakovanom súboji o najvyšší úrad. Predseda volebnej komisie Wafula Chebukati povedal, že v dôsledku rozhodnutia súdu neodstúpi a jeho rozhodnutie vykoná. Komisia podľa neho urobí pred novými voľbami personálne a iné zmeny. Pozorovatelia z Africkej únie pritom označili výsledky anulovaných volieb za vierohodné. Miestna verejnosť na ne zareagovala oslavami, ale aj násilnými protestmi. Tie si podľa opozície vyžiadali až 100 mŕtvych, zatiaľ čo kenská polícia hovorí len o desiatich obetiach na životoch.


Brazília: Streetart v pralese

Tváre Indiánov nasvietené na stromoch upozor�?ujú na hrozbu odles�?ovania pralesa.

Philippe Echaroux je fotograf a pouličný umelec z Marseille. Namiesto plátna používa budovy či skaly a stromy kdekoľvek na svete, a namiesto farieb svetlo. Loading
 ... Najnovším projektom sa rozhodol upozorniť na nelegálne odles�?ovanie v oblasti Amazonky. Projekcia tvárí členov kme�?a Suru na stromy tropickej džungle upozor�?uje, ako sa ťažobné spoločnosti snažia nelegálne rozšíriť ťažbu zlata a drahých kame�?ov v Brazílii. Loading
 ... „Keď padne jeden strom, je to akoby zomrel človek,“ tvrdí umelec. Krása jeho umenia je pominuteľná. Používa len svetlo a na rozdiel napríklad od sprejerov jeho pouličné umenie za sebou nezanecháva viditeľné stopy. Loading
 ... „Keď ste fotograf, chytáte svetlo každý de�?. Zdalo sa mi dôležité nájsť spôsob, ako ho vrátiť späť. Vrátiť spôsobom, že sa ho môžete takmer dotknúť,“ vyhlásil v minulosti. Philippe Echaroux sa živil aj ako sociálny pracovník a reklamný fotograf. Do širšieho povedomia prerazil umeleckým konceptom svetelných projekcií „Street art 2.0.“ V marci 2014 odštartoval celosvetový projekt „Obrazy so svetlami" a v Marseille a ďalších 44 krajinách po celom svete s ním vyvolal veľký rozruch.


Čína pustila nositeľa Nobelovej ceny za mier, má rakovinu v záverečnom štádiu

Liou Siao-poa zatkli, pretože bojoval za ľudské práva.

PEKING. Keď mu v roku 2010 Nobelov výbor udelil cenu za mier, po dlhých rokoch bol Liou Siao-po prvým oceneným, ktorý si cenu prevziať nemohol a neurobila to ani jeho rodina. Čínsky disident už vtedy sedel vo väzení za protištátnu činnosť. V pondelok ho prepustili z väzenia zo zdravotných dôvodov, informoval v pondelok jeho právnik Šang Pao-ťün. Advokát pre agentúru DPA uviedol, že Liou je v rukách lekárov, keďže mu diagnostikovali rakovinu v záverečnom štádiu. Previezli ho do nemocnice v meste Šen-jang v provincii Liao-ning na severovýchode Číny. "Vyzerá to veľmi, veľmi vážne," povedal advokát. Lioua, spisovateľa a ľudskoprávneho aktivistu zatkli v roku 2008 po tom, čo podpísal Chartu 08. Tá sa inšpirovala československou Chartou 77 a vyzývala ku koncu vlády jednej strany. Lioua zatkli za "podnecovanie protištátnej činnosti", súd mu o rok neskôr vymeral jedenásťročný trest odňatia slobody. Už predtým sa v júni 1989 ako jeden z vodcov odporu zapojil do krvavo potlačených protestov na Námestí nebeského pokoja. Bol známy údernými prejavmi a inicioval aj hladovku pred tým, ako zakročili čínske milície. Následne nemohli čínske médiá jeho meno spomínať a Liou nemohol uverejňovať ani články a publikácie. Nobelovu cenu za mier získal "za svoj dlhý a nenásilný boj za základné ľudské práva v Číne". Správu sa dozvedel až dodatočne od manželky. Cenu si prevziať však nemohol, krajina navyše ocenenie označila za "politickú frašku" a ešte aj v tej dobe sa snažila jeho meno nepoužívať. Nebolo možné ani poslať správu s menom víťaza ocenenia, polícia dokonca zakázala skupinové rezervácie v reštauráciách, aby predišla oslavám. „Nemám nepriateľov, ani nenosím v sebe nenávisť. Policajti ani sudcovia nie sú mojimi nepriateľmi," povedal Liou v decembri 2009 na súde. Jeho slová zo súdu čítali aj po ocenení pred Nobelovým výborom. Pre čínsku cenzúru sa z paradoxne málo známeho disidenta stal symbol politických väzňov v Číne. Na Liouve prepustenie vyzývalo niekoľko laureátov Nobelovej ceny za mier aj osobnosti ako Václav Havel či bojovník proti apartheidu Desmond Tutu. Takmer sedem rokov po udelení ceny je v domácom väzení aj jeho manželka Liou Sia. Podľa denníku Guardian trpí pre izoláciu depresiami, navyše proti nej žiadne formálne obvinenie nevzniesli. Ich právnik tvrdí, že Liou Sia ani nemusí vedieť o manželovej chorobe a prepustení, keďže sa s ňou nedá skontaktovať. Vo väzení je aj jeho brat, ktorého obvinili z podvodov s pôdou. Pozornosť na prípad chcel obrátiť aj americký Senát, ktorý plánoval ulicu vo Washingtone, na ktorej sídli čínska ambasáda, premenovať na Ulicu Lioua Siao-poa, návrh však zabrzdil prezident Obama. V Číne dnes zostáva vo väzení najmenej 1400 politických disidentov. Prípad Lioua Siao-poa však výrazne zvýšil tlak na Čínu od ostatných krajín. Na režim mal vždy jasný názor a zopakoval ho aj vo svojom poslednom manifeste: „Nenávisť rozleptáva ľudskú inteligenciu a svedomie. Nepriateľská mentalita otrávi ducha národa, podnecuje kruté krvavé boje, ničí toleranciu a ľudskosť a bráni pokroku národa smerom k slobode a demokracii.“


LG má nový smartfón s najlepšou optikou na svete

Obrovský displej, špičkový fotoaparát a netradičný dizajn, na ktorý si budeme musieť zvykať.

BERLÍN. Pripravte sa na smartfóny s obrovskými obrazovkami, natiahnutými od jedného okraja po druhý. Taký je totiž nový trend, ktorý po Xiaomi a Samsungu prebrala aj spoločnosť LG. Jej nový prémiový smartfón je zároveň aj tým najlepším, čo sa dá tento rok vidieť na berlínskom veľtrhu IFA. Samsung totiž nenechal nič na náhode, svoj najlepší smartfón ukázal už skôr v New Yorku a pre Apple Európa ako by ani neexistovala. Veľký 6-palcový OLED displej s netradičným pomerom strán 2:1 a podporou HDR, špičkový výkon, či pekný dizajn a skvelý fotoaparát. Nový prémiový smartfón od LG je priamou konkurenciou najlepším Samsungom. Našťastie ho odlíšite podľa zadnej časti a rozumnejšie umiestnenému snímaču odtlačkov prstov. Okrem silnej inšpirácie dizajnom nového Samsungu ale nie je čo kritizovať. Telo je vyrobené z kombinácie kovu a pevného skla, pričom prežije aj ponor do hĺbky 1,5 metra. Prítomnosť duálneho fotoaparátu neprekvapí, zaujímavé sú parametre hlavného snímača a jeho objektívu. Ten má totiž vynikajúcu svetelnosť f/1.6, čo pomôže hlavne pri fotení v zlých svetelných podmienkach. TIP: Pozrite si prvé dojmy na smartfón LG V30 v našej službe Recenzie.Sme.sk. Snímače nie sú rovnaké, jeden má rozlíšenie 16 Mpx, druhý širokouhlý 13 Mpx. Jemu navyše chýba optická stabilizácia a svetelnosť je na dnes už bežnej úrovni f/1.9. Na rozdiel od iPhone 7 Plus druhý objektív ponúka širší pohľad na svet. Skvelé riešenie pre fotenie krajiniek, či interiérovú fotografiu. Hardvér neprekvapí svojim vysokým výkonom. Len škoda, že výrobca k čipu Snapdragon 835 pribalil len štyri gigabajty operačnej pamäte. Na trhu už totiž sú 200-eurové čínske modely vybavené šiestimi gigabajtami. Vo vnútri nájdete všetky moderné technológie, od Bluetooth 5.0 cez 5 GHz Wi-Fi, podporu rýchleho nabíjania Quick Charge 3.0 a aj najnovšiu verziu systému Android 7.1.2. LG je pri dátovo úložisku striedme, základná 64-gigabajtová verzia ani nemala vzniknúť. Pri aktívnom fotení vás čaká investícia buď do poriadneho cloudu, alebo kapacitne veľkej pamäťovej karty. LG V30 má vynikajúci zvuk pri prehrávaní hudby. Vybavený je totiž 32-bitovým DAC prevodníkom upraveným spoločnosťou Bang Olufsen, pričom LG bude predávať aj špeciálne slúchadlá, určené hlavne pre smartfón LG V30. Kvalitný zvuk môže pomôcť firme k získaniu niekdajšej slávy. Apple a Lenovo totiž vo svojich prémiových modeloch analógový zvukový výstup odstránili, v LG ho naopak výrazne vylepšili. Cena presne kopíruje konkurenciu, za 64-gigabajtovú verziu si LG vypýta približne 900 eur.


Trump sa vyjadril k fotografii utopeného migranta s dcérkou

Médiá snímku prirovnávajú k známej fotografii chlapčeka na pláži z roku 2015.

WASHINGTON. Americký prezident Donald Trump sa v stredu vyjadril k fotografii utopeného migranta a jeho dcéry smerujúcich do USA na brehu rieky Rio Grande, ktorá vyvolala pozornosť na celom svete. "Je to strašné," povedal k snímke americký prezident, a dodal, že utopený migrant bol "podľa všetkého perfektný človek". Zároveň však za tieto úmrtia podľa Trumpa môže Demokratická strana, a síce preto, lebo odmieta podporiť jeho protiimigračné zákony, ktoré by podľa prezidentovej mienke takýmto úmrtiam zabránili.Fotografia, ktorá sa v utorok a v stredu objavila postupne vo väčšine svetových mienkotvorných médií, zobrazuje mŕtve telá Oscara Alberta Martíneza Ramíreza zo Salvádoru a jeho dvojročnej dcéry, ktorá ho objíma ručičkou okolo krku. K fotografii sa už pred Trumpom vyjadril napríklad pápež František či líderka Demokratickej strany Nancy Pelosiová.Médiá snímku prirovnávajú k známej fotografii "chlapčeka na pláži" z roku 2015. Tá zobrazuje mŕtve telo trojročného kurdského chlapčeka Alana Kurdiho, ktoré vyplavilo more na breh. Práve po zhliadnutí tejto fotografie údajne nemecká kancelárka Angela Merkelová, ktorá bola dovtedy odporkyňou migrácie, prehodnotila svoj postoj a otvorila v roku 2015 nemecké hranice pre utečencov.